maria era biok. Miguel Gallardo / Maria Gallardo. Elkar.eus\nAuthor: Miguel Gallardo / Maria Gallardo\nCollection: NOBELA GRAFIKOA\nMaría eta biok obra garrantzitsua da, bai jorratzen duen gaiagatik autismoa, baita alabarekin duen harreman zoriontsua erakusteko Miguel Gallardok erabiltzen duen begirada sotil, sentibera eta jostariagatik ere. Obra esanguratsua da, katartikoa dudarik gabe, aurrerapauso bat komikigile katalanaren ibilbide luzean, eta horri esker Kataluniako Komikiaren Sari Nazionala eskuratu zuen. Amaia Hervás haur eta gazteen psikiatra honela mintzo da liburuaz: Autismoa duten umeekin diharduten irakasle, profesional eta gurasoek ondo dakite zein garrantzitsua den egoerak edo ideiak transmititzen dituzten irudi argi eta sintetikoak erabiltzea ume horiekin. Miguel Gallardo ohituta dago bere alaba Maríarekin irudi bidez komunikatzen, eta liburu honetan horixe konpartitu nahi du irakurleokin gu María bagina bezala, irudien bitartez argi uler dezagun bere mezu soil eta laburra. Maríaren, bere aitaren eta bere ingurukoen sentsazioak eta emozioak adierazten dituzten irudiz gainezka dago liburu hau. Miguelek aspaldi daki bere irudi zoragarriek María poztu eta lasaitu egiten dutela, mundu hau ulertzen laguntzen diotela, eta gurekin ere erabili nahi ditu, Maríaren emozioak aitarekikoak, maite dituenekikoak parteka ditzagun.Maríaren eta bere aitaren opor-bidaiako emozioetan murgiltzen da irakurlea azaltzen du Hervásek. Bidaiak eguneroko egoerak islatzen ditu, baina protagonistentzat, autismoa duten umeen ehunka familientzat bezalaxe, zailtasun-zipriztinez beteriko abentura bat da; izan ere, gure inguru soziala ez da euren beharretara egokitzen, eta horren adibide ditugu Maríak bidaian aurkitzen dituen zenbait pertsona ez oso ulerberak. Komikian kontatzen den istorioan oinarriturik, María y yo dokumentala zuzendu zuen Félix Fernández de Castrok gidoia ere berak egin zuen, eta 2010ean estreinatu zen zinemetan.\nHiginia Garay / Elizabeth Casillas\nBellido / Vanistendael\nmariak 20 urte ditu\nRafael Castellano / Steso (il. )


‘Pandemia eta gu’ sortu da, krisiari buruz ikuspegi propioarekin hausnartzen duen plataforma - Mendialdea - Erran.eus\n‘Pandemia eta gu’ sortu da, krisiari buruz ikuspegi propioarekin hausnartzen duen plataforma\nTtipi-Ttapa 2020-05-18 13:15\nApirilaren 22an hil zen Jose Luis Zumetaren azken lanak ematen dio irudia atari berri honi.\nHainbat sektoretako hogei pentsalarik baino gehiagok parte hartu dute irudi nagusi bezala Jose Luis Zumetaren lan bat duen atari honetan\nPandemiak euskal gizartean eragiten ari den efektuei buruzko kezkatik abiatuta, Euskal Herriko pentsalari talde batek plataforma bat jarri du abian bere gogoetak hainbat ikuspuntutatik argitaratzeko, Pandemia eta gu izenarekin, “gu-tik, euskal gizartetik” hausnarketa-leku bat eskaintzeko helburuarekin. Maiatzaren 18tik aitzinera, bisita daiteke webgunea www.pandemiaetagu.eus helbidean.\nRamón Zallo, Maite Ubiria, Pedro Ibarra, Laura Mintegi, José Allende, Luis Mª Martínez Garate, Juanjo Alvarez edo Iñaki Dorronsoro dira proiektua parte hartzen dutenetako batzuk. Bertzeak bertze, «unibertsitateko jendea, artistak, kazetariak, soziologoak, filosofoak, erakundeetako ordezkari kualifikaturen bat, epaileren bat...», azaldu dute Francisco Letamendiak eta Angel Rekaldek, proiektuaren sustatzaileetako bik. Guztira, hainbat sektoretako hogei bat pertsona eta helburu komun bat: «Gure herriarekiko interesean kokatu diren pertsonen ikuspegi eta lanbide askotatik behatzea egoera berri eta ustekabekoa», proiektuaren beste kideetako bat den Iñaki Uriarte arkitektoak azaldu duen moduan.\n«Ekarpen hori soziabilitateari dagokionez egiten da», azaldu du Letamendiak, «osasun-baliabideak, ikuspegi ekonomikoa, instituzionala, existentziala, kritikoa, itxaropena, artea; hausnarketa, egunero aldatzen den agertoki batean, iraganari, orainari eta pandemia horren ondorengo etorkizun desiragarriari buruz». Guztia lagunen arteko elkarrizketa batetik abiatu zen, eta inguruan ikusten zuten «kezkak eta minak larrituta»,\nEuskal Herrian gertatzen ari ziren elkartasun-ekimenei «ekarpen propioa ere egin behar zitzaiela» ondorioztatu zuten. «Guk gure luma genuen soilik horretarako», argitu du Letamendiak, «egin genezakeen gauza bakarra zen, beraz, jendeari gure gogoetak, zalantzak, egoera guztiz berri bati buruz ditugun ezagutza mugatuak helarazteko erabiltzea, hondamendi horrek zer mundu-mota eragin duen ulertzen saiatzeko, eta hemendik sortuko den mundu mota zer nolakoa izatea nahi dugun hausnartzeko».\nKrisiari guretik so\nPandemiaetagu.eus atariak euskal ikuspegi propioa nabarmentzea helburu duen plataforma bat izan nahi du. «Hasieratik, Euskal Herritik sortutako krisiaren azterketa plural bat egitea zen gure premisa nagusia, hemendik eta hemengoentzat», dio Uriartek. «Euskalduna nortasuna krisi honen lainopean lausotzen ari da, modu arriskutsuan, estatuko mekanismo izugarrien bitartez eta oso azalekoa izaten ari den telebista publikoak hauspotuta, modu arin eta kutsagarrian, autokritika gaitasunik gabe eta zentzu oso espainolistan. Bat gatoz ideia honekin: euskal ikuspegia ulertzen saiatze hutsarekin, giza generoaren ikuspegi orokorra hobetzen lagun dezakegu, gure txoko txikitik».\nEtorkizunari begira, plataformaren sustatzaileek azpimarratzen dute euskal gizarteak erakunde-izaerako, osasun-izaerako, izaera ekonomikoko… erronkei aurre egin beharko diela: «Beraz, hausnarketa sakona egin daiteke euskaldunok XXI. mendean nola gauden eta nola jarduten dugun jakiteko».\nZumeta, proiektuarekin bat\nApirilaren 22an hil zen Jose Luis Zumeta pintoreak ere parte hartu nahi izan zuen Pandemiaetagu.eus-en, eta bere artea proiektuaren irudi gisa aurkeztu zuen, seguruenik bere azken lantzat hartu daitekeena. «Hunkigarria izan da guretzat Jose Luis Zumeta margolariaren laguntza; izan ere, berak gogo biziz hartu zuen ideia, irudi grafiko bat eskaini zigun, eta proposamena bidali ondoren, hil egin zen», gogoratu du Rekaldek. «Harrigarria da nola eutsi zion hain berezkoa zuen argitasunari, adierazpen-energiari, gizarte-sentsibilitateari… azken


Argitalpen berria : “OZEANOEI BURUZ HITZ EGIN DEZAGUN”\nUNESCO Etxearen Hezkuntza eta Gaztedia Departamenduak “Nazio Batuei eta UNESCOri buruzko kuadernoak” bildumaren seigarren gida didaktikoa aurkeztu du, "Ozeanoei buruz hitz egin dezagun - Hablemos de los océanos-" izenburupean.\nGida hori UNESCOren "Háblame de los océanos" lanean oinarritzen da, eta, bertan, galdera-erantzunen bidezko joko baten bidez, ozeanoek ingurumeneko orekan duten garrantzia, bertako fauna eta flora, eta natura-baliabideak azaltzen zaizkie ikasleei; guztia, gainera, garapen iraunkorraren ikuspegitik.\nOzeanoei buruzko informazioa ematen den aldi berean, horiek gehiegi ustiatzeak, kontaminatzeak edo urbanizatzeak eta turismo intentsiboa bultzatzeak gure biziraupenean eta etorriko diren belaunaldien biziraupenean dituzten ondorioei buruz kontzientzia piztu nahi du, bai eta ozeanoak babesteko eta zaintzeko beharraz sentsibilizatu ere.\nOzeanoei buruz hitz egin dezagun (pdf - 1.29MB)\n“Nazio Batuei eta UNESCOri buruzko koadernoak” bilduma\nUNESCO eta ozeanoak\nUNESCOren Gobernu-arteko Ozeanografia Batzordea (COI)\nTsunamien kontrako alerta-sistema\nUNESCOren posta berria aldizkaria:\nOzeanoak (2005eko azaroa)\nOzeanoek hondoa jo dute (2004ko abendua)


Sun Party bilduma, udako makillajea - Mercadona\nSun Party bilduma Berria, bizitasuna barra-barra\n2021ko uztailaren 21a\nUdarako makillaje bila zabiltza? Sun Party makillaje-bilduma berria eguzkiaren isla epeletan inspiratuta dago. Edizio mugatua duen bilduma honek bizitasunari gorazarre egiten dio, eta koloreek bikain konbinatzen dute elkarrekin; optimismo-dosi handia ematen dute. Azal hidratatua, azazkal zainduak, begirada argitsua eta kolorez beteriko ezpainak.\nZer produktuk osatzen dute Sun Party bilduma?\nMake Up Fixer: esprai finkatzaile argiztatzailea.\nAzazkalak tratatzeko gel elikagarria eta gel antioxidatzailea.\nPanoramic Betile-maskara eta betileetarako seruma.\nBegi-itzalen eta argiztatzaileen paleta.\nBildumako produktuen ezaugarriak\nMake up fixer: finkatu eta argiztatu egiten du\nPresta zaitez argiztatze-efektua duen makillajearen esprai finkatzailea probatzeko. Toniko honek azala hidratatzeaz batera makillajea finkatzen du. Ez dio kolorerik ematen azalari. Perla du, eta arrosa zurien usain ederra.\nAstindu erabili aurretik.\nIhinztatu produktu apur bat aurpegitik 20 cm-ra jarrita, eta utzi lehortzen.\nMakillatu aurretik erabil daiteke hidratatzaile/primer gisa; makillatu ondoren, finkatzaile gisa, eta egunean zehar azala pizteko.\nMakillaje hau egiteko…\nMake Up Fixer, 02 argitzailea eta 04, 05, 06, 08 eta 10 itzalak, Sun Party paletakoak. Ezpainetan, Lip Tint Marker 01 eta Seruma, eta betileetan Panoramic Maskara. Guztia Sun Party bildumakoa. Eyeliner beltza eta, kolorete gisa, eguzki-itzalak.\nKoloreztatuta ikusi nahi ditugu, baina aurretik haiek zaintzen ikasi behar dugu. Hona hemen jakin beharrekoa.\nPapaia-erauzkina duen gel elikagarria: A bitamina ugari du.\nGel antioxidatzailea: starfruit extract du, B eta C bitamina ugari eta ezaugarri antioxidatzaileak.\nEman egunero azazkal eta kutikuletan, xurgatu arte masajea eginez.\nBetile-maskara eta betileetarako seruma\nBetileak dira denboraldi honetako lookaren protagonista nagusiak. Kurbaz beterik datoz!\nErabili produktu hauek eta jarraitu ematen dizkizugun edertasun-aholkuei betile ederrak izateko:\n1. Hasteko, zaindu egin behar dira. Horretarako, erabili Sun Party Betileetarako Seruma. Olio-testura duen serum honekin betileek leuntasuna eta sendotasuna berreskuratuko dute, egunero elikatzen dituen formulari esker. Argan-olioa du; ezaguna da ezaugarri elikagarriak, antioxidatzaileak eta emolienteak dituelako. Halaber, alga gorrien erauzkina ere badu, aminoazido eta mineral ugarikoa. Betileak babestu eta sendotu egiten ditu. Egunero erabilita, betile eta bekain polit eta osasuntsuak izango dituzu.\nAholkua: maskararen aurretik erabili seruma, eta lehortzen utzi. Edo gauez eman, makillajea kendu ondoren.\n2. Panoramic Sun Party Maskara. Gero makillatu egin behar dira, begirada ireki eta argitzeko. Goiko betileak luzatu, kizkurtu eta haien bolumena areagotu. Adi! Beheko betileak makillatu gabe uzten dira. Eskuilak betileak erraz altxatu eta kizkurtzen laguntzen du, eta definizio panoramikoa eta akabera beltz mate bizia ematen die.\nHauek ditu modeloak: Make Up Fixer, eta Sun Party paletako 05, 08 eta 10 begi-itzalak. Lip Tint 02, Seruma eta Panoramic Maskara betileetan. Guztiak Sun Party bildumakoak.\nBegi-itzalen eta argiztatzaileen paleta\nEzagutzen duzu Sun Kissed makillajea? Aurpegi beltzarana, masail gorrixka eta distiratsuak; “aurpegi ona”ren efektua ematen du, eta lur- eta urre-tonuak ematen dizkie aurpegiari eta begiei. Look sotil baina ederra lortuko duzu Sun Party begi-itzalen eta argiztatzaileen paletarekin. Zortzi begi-itzal ditu akabera matekoak, satinatuak eta perla-itxurakoak; 2 argitzaile aurpegiari argi-ukituak emateko, eta ispilu eroso bat nonahi zaudela makillatzeko edo ukituren bat emateko.\nEdergintza-gomendioak: nabarmendu aurpegiko eremu batzuk; esate baterako, sudurra, ezpainak, masailalboen goiko aldea edo betazalak –bekainen azpitik, arkua argitzeko–, eta larruazala distiratsu eta mamitsu ikusiko da, eguzkiak musukatu izan balu bezala.\nIzugarri edertzen duen look sotila lortzeko…\nMake Up Fixer, 01 argitzailea eta 04, 05, 06 eta 09 itzalak, Sun Party paletakoak. Ezpainetan, Lip Tint Marker 03, Seruma eta Panoramic Maskara betileetan. Guztiak Sun Party bildumakoak. Eyeliner beltza eta, kolorete gisa, eguzki-itzalak.\nEzpain erakargarri eta argitsuak lortzeko:\nLip Tint Marker: Ezpainetako errotuladore erosoa. Akabera argitsua uzten duen geruza arin eta ohartezinarekin tindatzen ditu ezpainak. Doitasun handiko puntari eta testura emolienteari esker, ezpainak erraz makillatzen dira.\nMake Up Fixer, eta Sun Party paletako 05, 06 eta 09 begi-itzalak. Ezpainetan, Lip Tint Marker 03, Seruma eta Panoramic Maskara betileetan. Guztiak Sun Party bildumakoak. Eyeliner marroia eta eguzki-itzal ilunak.\nGordetzeko eta makillatzeko aholkuak: gorde horizontalean edo bertikalean, puntan produktu gehiegi ez pilatzeko. Makillajea kentzeko, erabili bifasikoa eta/edo esfoliazio arin bat ezpainetan.\nBa al dakizu zer eguzki-krema den zuretzat egokiena? Ikus itzazu gure Eguzkitarako aholkuak.\nUda honetan, aldatu zure irudia Sun in Fusion-ekin\nAzazkal perfektuak eta ondo zainduak, Azazkalak Tratatzeko Kit berriarekin\n2021ko urriaren 11a\nAzazkalak Tratatzeko gure Kitaren Edizio Mugatuko produktuak erabiliz, bost urrats errazetan lortuko dituzu azazkal perfektuak eta ondo zainduak.\nZer produktu ditu Azazkalak Tratatzeko Kitak?\nAzazkalak Tratatzeko gure Kitak produktu hauek ditu, zure azazkalak alde guztietatik zaintzeko bereziki sortuak:\nAzazkal eta Kutikuletarako Gel Indargarria 999 zk.\nKutikulak hidratatzeko eta azazkalaren azala ez deshidratatzeko ap...\nZer produktuk osatzen dute Sun Party bil...


Toni Morrisonen unibertso literarioaren gaurkotasuna | El Diario Vasco\nCulturasToni Morrisonen unibertso literarioaren gaurkotasuna\nToni Morrisonen unibertso literarioaren gaurkotasuna\nMorrison idazlea / EP\nHil egin da idazle, pentsalari eta ekintzaile feminista. Arrazakeria, zapalkuntza eta, oro har, estatubatuar gizarteko barne gatazkak salatu zituen bere lanetan. Euskaratu dituzte horietako batzuk, eta baita beste batzuk sareratu ere\nDVDonostia Miércoles, 7 agosto 2019, 13:59\nDenborak atzean uzten ez dituen izen horietakoa da Toni Morrisonena. Pentsalari eta ekintzaile feminista, arrazakeria, zapalkuntza eta, oro har, estatubatuar gizarteko barne gatazkak salatu zituen bere lan literarioetan. Nobelagintza landu zuen batik bat, nahiz eta antzezlanak, haurrentzako literatura edota istorio laburrak ere sortu zituen, besteak beste. 1993an, Literaturako Nobel saria jasotako lehen emakume afro-amerikarra bilakatu zen, eta bakarra oraingoz. 88 urterekin zendu da, astelehen honetan, hilak 5.\nEz du lortu bizitzea arrazakeria eta genero bazterkeriarik gabeko gizartea. Morrisonen liburuek Estatu Batuetako gizartearen egoera aztertzen dute, emakumeena eta afro-amerikarrena, zehazki. Idatzi zuen lehen eleberria 'The Bluest Eye' (1970) edo 'Begirik urdinena' da. Bertan, Pecola izeneko haur beltzak begi urdinak nahi ditu, beste haur zurien antzera. Aitak bortxatu egingo du, eta zoramenera eramango du horrek.\nOndoren kaleratu zituen 'Sula' (1973), 'Song of Solomon' (1977, 'Solomonen abestia'), 'Tar baby' (1981, 'Bikezko haurra'), 'Beloved' (1987, 'Maitea') eta 'Jazz' (1992) idatzi ditu. Saikera bat ere idatzi zuen, 'Whitness and the Literary Imagination' (1992, 'Zuritasuna eta literatura irudimena'), eta baita hainbat ipuin eta istorio labur ere. 1988an Pulitzer saria irabazi zuen 'Maitea' lanagatik, eta Literaturako Nobel Saria, 1933an.\nEuskaraz irakurri daitezke bere 'Beloved', 'Maitea' (Alberdania, 2004) izenburupean euskaratutakoa eta 'Gaueko hitzak' (Erein, 1995). Hala ere, badira sarean doan irakurgai dauden bere liburuak, gaztelaniaz.\n'Jazz' eleberria , 'Amor', 'La canción de Salomón', 'La noche de los niños' eta 'Una bendición' eskuragarri daude doako formatuan.\nKritikari zein irakurleek gurtutako idazlea izan da Morrison, Akademiaren baitan zein kanpoan lortu duena jendearenganaino heltzea. Howardeko Unibertsitatean eta Cornell Unibertsitatean egin zituen ikasketak. Albanyko eta Princetongo unibertsitateetako irakasle izan zen, eta baita New Yorkeko argitaletxe bateko zuzendaria ere. Berak bultzatuta lortu dute zenbait idazle gaztek ikusgarritasuna, eta berak emandako bultzadari esker sortu dituzte, baita ere, Muhammad Ali eta Angela Davis afroamerikarren autobiografiak. Gaurkotasun handiko begirada da Morrisonena. Bizi-bizirik dirau.\nDavid Rubin, nuevo presidente de la Academia de Hollywood Cinco proyectos tecnológicos para el mundo audiovisual competirán en el Zinemaldia


Getariarrak Zarauzko Hondartza Futbol Txapelketan izango dira aurten ere - Artzape\nGetariarrak Zarauzko Hondartza Futbol Txapelketan izango dira aurten ere\nUrr 12, 2019\nBihar, urriak 13, hasiko da Zarauzko Hondartza Futbol Txapelketa. Emakumeen ligan hamar talde lehiatuko dira eta gizonezkoenean hamabost. Horien artean izango dira Getariako bi: Balearri-Elkano lehenengoan eta Indaux bigarrengoan.\nLehen jardunaldia 10:15ean hasiko da eta hauek izango dira partidak:\nAurreko denboraldiaren amaieran, Zarauzko Hondartza Futbol Txapelketa antolatzen zuen taldeak ardurak uztea erabaki zuen. Horregatik, antolatzaile berriak ditu orain, eta hainbat berrikuntza egin dituzte, horietako batzuk arautegian. Ondorioz, gizonezkoen partidatan nahi adina aldaketa egin ahal izango dituzte; emakumeek lehendik zuten sistema jarraituko dute hortaz. Gainera, bi ligetan 40 minutuko zatiak jokatuko dituzte, partida guztiak batera hasi eta amaitzeko.\nEmakumezkoen ligan, kanporaketan berdindutakoan, bost penalti jaurtiko ditu talde bakoitzak, eta ez hiru, orain arte bezala.\nTxartelei dagokionez, orain arte isun ekonomikoa izaten zuten jokalariek txartel gorria jasotzeagatik, partidara ez agertzeagatik, epailerik ez izateagatik eta abar. Hemendik aurrera, taldea izango da kaltetua, sailkapeneko puntuak kenduko baizaizkie zigor gisa. Jokalariek bost txartel pilatzen dituztenean, berriz, hurrengo partida jokatzeko aukera galduko dute, baina kanporaketetan zerora itzuliko da txartel kopurua.


Ingurumena zaintzeko kontzientziazio kanpainak eta ekimenak egin dituzte ikastolan\nArmentiako Ekotaldeak azken bi hilabeteetan garatutako proiektua trailer moduan jasoa izan da. Ekologia ardatz, adin ezberdinetako ikasleak elkarlanean aritu dira, ingurumenarekiko errespetua indartzeko kontzientziazio kanpainak eta ekimenak burutuz.\nJune Barrenetxea eta Maider Orbe, gimnastika erritmikoan gailenduak\nAurrekoan txirrindularitzan izan genuen ikasle ohi txapelduna; oraingoan, gimnastika erritmikoan trebatzen diren biren berri izan dugu.\nInteligentzia anitzei buruzko formakuntza izan dute irakasleek, Javier Bahonen eskutik\nBesteak beste, irakasle, pedagogo eta hezkuntza-berrikuntzako bitartekari gisa ibili da Javier Bahon.\nAraba Euskaraz’22 badoa!\nUrtebeteko lanari amaiera eman genion igandeko ospakizunarekin.\nJosuri agur esan dio Armentia Ikastolak. Aurrera beti, Josu!\nErretiroa hartuko du, eta etapa berri honetan ere "Aurrera beti!" jarraitzeko opa dio ikastolak.\nBaditugu Armentia Ikastolako 2. Kober lehiaketako irabazleak\nZorionak parte-hartzaile guztioi den-denak bertsio oso ederrak grabatu dituzuelako. Mila esker eta hona hemen irabazleen bideoak\nAutoestimua, jazarpena, mugak eta arauak, harremanak... edo Guraso Eskola\nGurasoak gara, gure seme-alabentzat onena nahi dugu, berain garapenaz kezkatzen gara, eta pertsonak garen heinean, denetarik ez dakigula argi daukagu.\n6. Mailako ikasleek Kenyako gure lagunak agurtu dituzte bideo baten bidez\nKiawaihiga ECD eskolan, Kenyan, hezkuntzarekin lotutako hainbat proiektutan bere aletxoa jartzen aritu da Arantza Sanchez Armentia Ikastolako irakaslea\nBat, bi, hiru… eta denok uretara!\nLH5 eta 6. mailako ikasleek irteera egin zuten Zarauzko hondartzara. Eguraldia lagun izan ez zuten arren, bideo honetan argi baino argiago erakusten digute ez zirela kikildu. Bat, bi, hiru, eta denok uretara!\nJantoki eguna familia osoarentzat\nAurreko ostiralean gure HH 4ko eta 5eko ikasleek beraien gurasoak gonbidatu zituzten bazkaltzera Ikastolako jantokira.\nAbentura Zuhatzako irlan!\nMaiatzaren bigarren hamabostaldian 6. mailako 3 gelek Zuhatzako irlan 3 egunetako egonaldia eta ur ekintzak gozatzeko aukera izan genuen.\nHizkuntza errefortzua Haur Hezkuntzan\nHizkuntza errefortzuan haur hezkuntzako haurrak euskaraz mintzatzera gonbidatzen dituzten jolas eta jarduera egiten ditugu.\n7 aukera, 7 bideo ikusgarri Kober lehiaketan\nJada ikusgai ditugu II. edizio honetan aurkeztu diren 7 KOBERak.\nJune Barrenetxea, Gimnastika Erritmikoko Euskadiko txapeldun!\nAbian dira ikastolako udalekuak!\nEkainaren azken egunekin batera, martxan jarri ditugu ikastolako udalekuak, azken ikasturte arraroen ostean. Gozatzeko unea iritsi zaie gure txikiei.\nIndarberritzeko garaia iritsi da\nIkasturtearen azken zertzeladak emanda, datorrenari begira indarrak hartzeko tartea heldu zaigu berriro ere. Aurtengoak, behintzat, pandemia aurrekoen antza hartu du, eta eskertzekoa izan da hori.\nJoseba Lopez, ikastolako ikasle ohia, Espainiako txapelduna 23 urtez azpiko txirrindularitzan\nIkastolan ikasitakoa da Joseba Lopez, eta Mallorkan izan diren Espainiako txapelketetan garaile atera da.\nMerezitako oporrak, Batxilergo 2-koentzat, USEa gainditu ondoren\nSelektibitateko probak egitea ez da lan makala, baina urte osoan egindako lana erakutsi dute ikasleek azterketetan. Zorionak guztiei!\nAraba Euskaraz 2022 ate joka daukagu!\nEider Olabe – Armentia Ikastolako ama eta Kontseilu Errektoreko kidea\nBernedoko karobiak ezagutzen\nLHko 3. eta 4. mailako ikasleak Bernedoko paraje ederrak ezagutzera joan, eta Karobien ibilbidea egin zuten.\nPatinen gainean oreka lantzen\nAurreko astean LH5eko ikasleak ikastolatik atera ziren Heziketa Fisikoan landutako patinen gaineko oreka skate parkean praktikatu ahal izateko.\nEroriz ikasten delako oinez\nMintzalaguna ekimenaren helburua argia eta bikoitza da: ikastolako gurasoen arteko euskararen erabilera areagoatzea, eta euskal hiztunen sarea zabaltzea.\nEkaina iritsita, eskolaz kanpoko ekintzen 2022-2023ko kanpainari itxaropentsu eta alai ekingo diogu.


'Beroki gorria', Peru Abarka Album Lehiaketako XI. lana, kalean da-Lea-Artibai eta Mutrikuko Hitza : Lea-Artibai eta Mutrikuko Hitza\n'Beroki gorria', Peru Abarka Album Lehiaketako XI. lana, kalean da\nBeroki gorria albuma, laranja koloreko poltsa dotoreetan gordeta, pozik atera zen jendea atzo [urriak 21] Markina-Xemeingo udaletxetik. Peru Abarka Album Lehiaketako XI. albuma aurkeztu zuten atzo iluntzean, jendez betetako osoko bilkura aretoan, ekitaldi bereziagaz. Aurtengoa XII. Lehiaketa izan bada ere, urte baten saria eman barik geratu zenez, argitaratu den XI. albuma izan da Beroki gorria. Mari Eli Ituarte lehiaketaren koordinatzailea eta epai mahaiko kidea, Iratxe Lasa Markina-Xemeingo Udaleko zinegotzia eta irabazle biak, Patxi Zubizarreta idazlea eta Yolanda Mosquera ilustratzailea, jarri ziren aurkezpen mahaiaren atzean album berriaren nondik norakoak azaltzeko. Oroitzapenerako, gogoetarako eta hunkitzeko uneak egon ziren, batez ere Patxi Zubizarretak aukeratutako gaiari lotuak.\nPeru Abarka Album Lehiaketaren Beroki gorria album berriaren aurkezpena.\nPatxi Zubizarretaren lanak, 36ko gerratik ihesi, Havana itsasontzian, Santurtzitik Ingalaterrarako bidaia egin zuten umeen historia islatzen du. Aurkezleek aitatu zuten modura, “iraganeko gaia, baina zoritxarrez, gaur egun ere, egunero komunikabideetan ikusten diren albisteetan errepikatzen dena”. Hurre hurreko gaia, gainera. Iratxe Lasa zinegotziak jakitera eman zuenez Markina-Xemeingo emakume batek bidaiatu zuen Havana izeneko itsasontzi horretan, bai eta bere aitonak ere. Horrela, liburua hartu zuenean emozionatu egin zela aitortu zuen Lasak. Aukeraketa. 14 testu eta 33 ilustrazio aurkeztu dira aurtengo lehiaketara, eta gainera, oso maila handikoak, Mari Eli Ituartek esan zuenez. Idazlananen aukeraketarako epaimahaia Mari Eli Ituarte berak, Ana Urkiza idazle ondarrutarrak eta Eukene Herrera Ibaizabal argitaletxeko literatura arduradunak osatu dute. “Hamalau lan horien artetik Beroki gorria izan zen hiru epaimahaikideok lehen momentutik posibleen artean gorde genuen lanetako bat, eta azkenean, aho batez aukeratu genuen”, zehaztu zuen Ituartek. Idazleak erabilitako tonua eta estiloa oso aberatsak iruditu zitzaizkien. Lerroz lerro umeen bakuntasuna, tristura eta etsipena hautematen dira narrazioan, beroki gorri bat umeen esku batetik bestera igarotzen den bitartean. “Beroki gorria bera sinbolo bihurtzen da. Ez da bakarrik beroki bat, sinbolo bat da, Havana itsasontzian bidaiatu zuten umeen bizipenak kontatzeko bidea. Sinbolo hori, gainera, oso ondo josita dago narrazioan”, azaldu zuen Mari Eli Ituartek.\nYolanda Mosquera ilustratzailea.\nBigarren aldia. Azken emaitza gustokoa edo horren gustokoa ez bada ere, sortze prozesua dela gehien betetzen duena aitortu zuen Yolanda Mosquera ilustratzaileak. Hori dela eta, publikoa prozesu horren guztiaren jabe egiteko ikusentzunezko bat eskaini zuen, atalez atal, abuztu osoan egindako lanaren prozesu osoa erakusteko. Collage erako irudiekin osatu du Mosquerak Beroki gorria, irudiei gorputza emanez. Ilustrazioen aukeraketan Mari Eli Ituarte, Ima Mendiola Ibaizabal argitaletxeko diseinatzaile eta ilustratzailea eta Aitziber Alonso ilustratzailea ibili dira. Bigarren aldia izan da Yolanda Mosquera Peru Abarka Album Lehiaketako mahai atzean jesartzen dena. Aurretik ere saritua izan da, eta Yolanda Arrietak idatzitako ABCD Berri Bat albuma ilustratu zuen. Hiru p-ak. Patxi Zubizarreta idazlea, bestalde, lehen aldiz aurkeztu da lehiaketara eta sariaren jabe egin da. Idaztea ez dela erraza esan zuen, “ez da erraza ideia zoragarri bat topatzea”. Hala ere, handik eta hemendik, Havanan bidaiatu zuten umeen eszena ezberdinen jabe egin, eta istorio batean txertatu ditu. Istorioa idazteko hiru p-ak bazituela esan zuen. “Banuen pertsonai bat, pasio bat eta paisaia bat. Pertsonaia Havanan bidaiatu zuten umeak ziren orokorki; pasioa, gerra bukatzea eta itzultzea; eta paisaia bat, kartzela: itsasontzia edo kanpalekua”. Eta metafora beroki gorria dela azaldu zuen. “Dena biltzen duena”.\nPatxi Zubizarreta idazlea album berriaren nondik norakoak azaltzen.\nAlbum berriaren pasarte bat irakurri zuen Zubizarretak, musikagaz lagunduta, umeen kanpalekua ikusten zen bitartean, eta Yolanda Mosquera bezala esker oneko agertu zen sariagatik. Amaitzeko, album berria sinatu zuten egile biek, hilara egiten zutenei xuxurlatzaileek pasarte batzuk xuxurlatzen zizkien bitartean.\nXII. Peru Abarka Album Lehiaketa


Ehunka pertsonak bat egin dute "gazteen aurkako kriminalizazioa gelditzeko" manifestazioarekin - Irutxuloko Hitza : Irutxuloko Hitza\nEhunka pertsonak bat egin dute "gazteen aurkako kriminalizazioa gelditzeko" manifestazioarekin\nParte Zaharreko gazte asanbladak deitu du manifestaziora, "auzoaren militariazioa" eta "Etzaintzaren bortizkeria" salatzeko. Parte Zaharra "bizirik" dagoela aldarrikatu nahi izan dute.\n(Argazkia: Maite Reizabal Arregi)\nEguerdiko hamabietan Bulebarretik abiatu da Alde Zaharreko gazte asanblak deitutako manifestazioa. “Manifestazio honetara deitu dugu, azkeneko asteetan Parte Zaharrean gertatu diren gertaerak direla eta. Ikusi da nola polizia sartu den, auzoa militarizatu duen, gazteak jo dituzten eta beldurra sortu duen auzoan. Uste dugu hori onartezina dela”, azpimarratu dute gazte asanbladatik. Ehunka pertsonak bat egin dute deialdiarekin, eta Errepresiorik ez! Gazteon aurkako kriminalizazioa gelditu lelopean, Bulebarra, Hernani kalea, Askatasunaren Hiribidea, Okendo kalea eta Parte Zaharreko hainbat kale hartu dituzte. Hiritarrak ez ezik, 33 eragilek ere bat egin dute deialdiarekin, gehienak Donostiakoak.\nAskotariko oihuak entzun dira, besteak beste, “Alde Zaharra, bizirik!” edo “Borroka da bide bakarra!”. Hala ere, manifestazio lasaia izan da eta ez da inolako istilurik sortu Ertzaintzaren, Udaltzainen eta manifestarien artean.\nBereziki deigarria izan da manifestazioaren azken zatia. Izan ere, Trinitate plazan bukatzen zen manifestazioa. Plazak sinbolikoki esanahi handia du Parte Zaharreko bizilagunentzat. “Guretzat, topagune natural bat da, auzoak masifikazioari eta turistifikazioari aurre egiteko aukera bakarrenetarikoa”, azaldu zuen atzo Loren Loidi Parte Zaharreko bizilagunak, auzoaren “bestelako argazkia” atera zutenean. Koronabirusa dela eta, segurtasun neurri guztiak mantentzeko, jendeak pixkanaka eta modu ordenatuan sartu behar izan du plazan. Hain zuzen, gazte asanbladako gazte bat izan da jendea antolatzen. Azkenean, plazan lagun gehiago sartzen ez zirenez, askok kanpoan geratu behar izan dute. Luze jo du antolaketak, baina jendeak pazientziaz eutsi dio, noizbehinka oihuren bat edo beste botaz. Bukaeran, gazte asanbladako bi kidek adierazpen bat irakurri dute. Jarraian, manifestazioa eta adierazpenen zati bat bideoan:\nBizilagunek salatu dute abenduaren 12tik Ertzaintzaren presentzia areagotu egin dela auzoan, eta geroztik istilu ugari sortu dira Parte Zaharrean. Azkenekoa, San Sebastian egunean izan zen, zeinarengatik lau lagun atxilotu zituzten.


Irekia Eusko Jaurlaritza - Gobierno Vasco :: "Berdinketa teknikoa" Euskadiko indar politikoen artean azaroaren 20rako\n"Berdinketa teknikoa" Euskadiko indar…\n\n"Berdinketa teknikoa" Euskadiko indar politikoen artean azaroaren 20rako Iturria: Irekia\n\n20 n Hauteskundeen gaineko hauteskunde-aurreko ikerketaren aurkezpena Iturria: Irekia\nEuskal soziometroak PSE-EE, EAJ, PP eta Amaiurren arteko «alde txikia» nabarmendu du, 4-5 eserleku lortuko bailituzke bakoitzak\nLurraldeka, PPk lortuko lituzke boto gehien Araban; hau da, % 30,3. Bizkaian, EAJ izango litzateke alderdirik bozkatuena (% 29,4) eta Gipuzkoan, berriz, Amaiur izango litzateke irabazlea, bozen % 36,3 lortuta. Bestalde, inkestatutako biztanleen % 73k uste dute Mariano Rajoy izango dela Espainiako Gobernuko presidente berri. Hala eta guztiz ere, Alfredo Pérez Rubalcabak (PSOE) (3,5) Alderdi Popularreko liderrak (2,5) baino balorazioa hobea lortu du.\nEusko Jaurlaritzak datozen hauteskundeetan EAJ, PSE eta PPren arteko «berdinketa teknikoa» izango dela aurreikusi du. Bozaldien aurretik egindako ikerketa baten arabera, Euskadiko alderdi politiko nagusiek launa eta bosna eserleku artean lortuko lituzkete; Amaiurrek, ordea, hiru eta bost artean erdietsiko lituzke.\nEusko Jaurlaritzako Prospekzio Soziologikoko Kabineteko arduradun Victor Urrutiak agerraldia egin du gaur goizean Lehendakaritzan (Gasteiz), azaroaren 20ko hauteskundeen aurretik egindako ikerketaren emaitzak aurkezteko.\nLurraldeka, PP izango litzateke alderdirik bozkatuena Araban, botoen % 30,3rekin (1-2 eserleku), eta atzetik PSE izango luke, bozen % 24,7rekin (ordezkari bakarra). EAJ eta Amaiur berdinduta egongo lirateke, bozen % 19rekin eta % 18rekin, hurrenez hurren, eta ordezkari bat lortu edo ordezkaritza gabe geratuko lirateke.\nBizkaian, aldiz, EAJ izango litzateke alderdi bozkatuena; botoen % 29,4 eta hiru eserleku lortu lituzke. PSE eta PPk, berriz, bina diputatu eta bozen % 22 eta % 21 erdietsiko lituzkete. Amaiur laugarren indar politikoa izango litzateke, botoen % 19rekin, eta ordezkari bakarra lortuko luke.\nInkestaren arabera, Gipuzkoan aukeratzen diren sei ordezkarietatik Amaiurrek 2 edo 3 eskura litzake. Koalizio abertzaleak bozen % 36,3 lortuko lituzke, PSE-ren aurretik. Azken hori 3 ordezkari izatetik 1 edo 2 izatera (% 21,8) igaroko litzateke. EAJ hirugarren indar politikoa izango litzateke, botoen % 19 eta eserleku bat lortu bailituzke, 2008an baino bat gutxiago. PPk Gipuzkoan duen ordezkariari eutsiko lioke bozen % 15i esker.\nBestalde, inkestatutako biztanleen % 73k uste dute Mariano Rajoy izango dela Espainiako Gobernuko presidente berri. Hala eta guztiz ere, PSOEko Alfredo Pérez Rubalcabak Alderdi Popularreko liderrak baino balorazioa hobea lortu du. Herritarrek 3,5 puntu eta 2,5 puntu eman diete, hurrenez hurren.\n11prgen_eu.pdf 1 MB (application/pdf)\n2012.eko urriak 21\nEAJ:27, PSE-EE: 16, PP:10, EHBildu: 21, UPyD: 1. Abstentzioa: %34a


Nola ikasi Kimika Kuantikoa izutu gabe: Robin Hood eta Orbitala\nRobin Hood pertsonaiaren pelikula dexente egin dira, batzuk modernoak. Baina, nire ustez, 1938. urteko Errol Flynn-en bertsioa onena da. Behintzat, niri gehien gustatzen zaidana. Ondoko bideoan ikusten ahal duzue gure heroia diana erdian zegoen gezia erditik nola moztu zuen. Oso ona zen bera arkuarekin, oso trebea. Baina, trebezia honetaz gain, proeza hau lortzeko beste motiboa zeukan. Saria, berak maite zuen Lady Marian-ek banatzen zuen. Hortaz, maitasuna oso boteretsua dela ikasten ahal dugu honekin, baina, ahalguztiduna da? Hau da, maitasuna dela medio, edozer gauza lortzerik dugu? Gaurkoan, gure jaurtitzaile trebeari proba berri bat jarriko diogu. Zailetan zailenetakoa. Robin Hood hidrogeno atomoan dagoen elektroiari geziarekin emateko kapaza izanen litzateke?\nLady Marian-en bizitza arriskuan dago. John Printzea ziega batean sartu du, Richard Lehoi-Bihotz Erregearen jarraitzailea delako. Bertatik ateratzeko, gure Robin Hood-ek aukera bakarra du: ziegaren atea irekitzeko, ondoan dagoen hidrogeno atomoaren elektroiari eman behar dio (suposatuko dugu gure heroiaren tamaina txikitu dugula hau "posible" izateko).\nAzter dezagun, lehenik eta behin, bere aukerak. Gogora dezagun, lehenik eta behin, hidrogeno atomoaren espektroa deskribatzen zuen lehenengo modeloa, Bohr-en modeloa, alegia. Modelo honen arabera, atomoaren erdian nukleoa dago, bertan masa gehiena kontzentratuta dagoelarik, eta honen inguruan, elektroiak bueltak ematen ditu, ongi definitutako orbita batean (eguzki-sistemaren modeloaren antzera). Beheko irudian, diana baten eta Bohr-en modeloaren antzekotasuna ikusten ahal duzue.\nModelo honen arabera, elektroiaren posizioa eta abiadura jakinik, Robin Hood-en trebezia bikaina kontutan hartuta, suposatzen ahal dugu elektroiari geziarekin emateko gai dela. Hortaz, Lady Marian pozik egon daiteke, bere maiteak salbatuko duelako.\nBaina...... Olentzeroren eskutik ikasi genuen aurrekoan Heisenberg-en ziurgabetasun printzipioaren arabera, ezin dugula elektroiaren posizioa eta abiadura aldi berean jakin. Jakin dezakeguna zera da, espazioko zonalde batean aurkitzeko probabilitatea. Eta hori da azken finean Orbital bat: elektroia aurkitzeko probabilitatea %95 den espazioko zonaldea. Espazio horren barruan, elektroia aurkitzeko probabilidadeak desberdinak dira. Nukleotik oso gertu txikiak dira, eta bertatik urrunduz, handitzen doaz distantzia jakin batean probabilidade maximoa izan arte. Distantzia luzeagoetara, probabilitatea zerorantz jeitsiz doa. Probabilitate maximoa duen distantzia, Bohr-en orbitaren distantziarekin koinziditzen du! Bohr ez zebilen horren gaizki bere hidrogeno atomoaren modeloarekin, baina Heisenberg-en ziurgabetasun printzipiorik gabe, ezin zuen guztiz asmatu. Baina, noski, Bohr-en modeloa Heisenberg-ek bere printzipioa enunziatu baino 14 urte lehenago proposatu zen. Ondoko bideoan, Schrödinger ekuazioak emandako soluzioa (Heisenberg-en printzipioa kontutan hartuta) eta Bohr-en modeloaren arteko lotura ikus dezakezue.\nBuelta gaitezen orain gure Robin Hood eta Lady Marian-en arazora. Hidrogeno atomoaren modelo kuantikoaren arabera, ezin dugu ziurtatu Robin Hood-en geziak elektroiari emango dionik. Nahiz eta bere trebezia oso handia izan... bakarrik probabilitatea jakin dezakegu. Lady Marian-en etorkizuna, beraz, ez dago Robin Hood-en trebeziaren menpe bakarrik! Gure istoriotxo hau fikzioa denez, bakoitzak erabaki dezala bere bukaera. Zuek zer nahiago, Robin Hood-ek Lady Marian askatu ala ez?\nTeoria kuantikoaren probabilitasunak zientzilari askori ez zitzaion gustatu, horren artean, Einsteini. Eztabaida luzeak, sakonak eta fundamentalak egon ziren (eta daude) honen inguruan, eta kuantikaren interpretazioa oraindik ez da itxita dagoen liburua. Baina, honen inguruan, aurrerago hitz eginen dugu.\nUxune 2013(e)ko maiatzaren 2(a) 11:02\n"Zuek zer nahiago, Robin Hood-ek Lady Marian askatu ala ez?"\nDuda barik, aska dezala neska, ziega baten dago eta. Baina... ikusirik Hood-ek "askatasuna" lortzeko oinarriak probalitatean eta ziurgabetasun printzipioan daudela, nik neuk Mariani gomendatuko nioke azter ditzala berak ziegatik irtetzeko dituen aukerak.\nBiek dituzten probalitateen konbinazioaz, agian aukera gehiago helburua lortzeko.\nIzan ere, Hood-en aukerak aztertu dituzu, baina zeintzuk dira Lady Marianenak?\nJon Mattin Matxain 2013(e)ko maiatzaren 2(a) 11:46\nIkuspuntu ona Uxune!\nPlanteamendu kuantiko honen arabera, Marianek ezin du deus egin. Hori bai, ziegako alguazilari arkua kendu, eta berak jaurti dezake gezia ere bai! Argi dago, istorio honetan kuantika alde batera utziz, Marianek bere kabuz salbatzen ere saiatu beharko litzatekela. Bakoitzak bere esku dagoen guztia egin behar du, egoera honetan ala bizitzak jartzen dizkigun beste egoeretan ere bai.\nGaraiko pertsonaiek rol bat betetzen zuten, eta gehienetan gizonak pertsonai "aktiboak" ziren, eta emakumezkoak "pasiboak". Lizentzia hartu dut istorio kuantikoa kontatzeko, eta barkatuko didazue. Hau esanda, garbi eduki nire ustez pertsona denek "aktiboak" izan behar direla, eta printze urdinaren istorioekin ez natorrela bat. Emakumezkoek ez dute "salbatuko" dituen gizonaren zai egon behar, bere burua "salbatzen" aktiboki parte hartu behar dute.\nZeintzuk dira Lady Marianen aukerak? Istorio honetan, libre gelditzeko modu bakarra elektroiari ematea denez, lehen esan bezala, nolabait arku eta geziak lortzen saia daiteke. Beste aukera, alguazilari bera errugabea dela sinistaraztea, eta honek atea irekitzen saiatzea. Zenbat eta jende gehiagok gezia bota, aukera gehiago. Beste posibilitateak, zuen imajinaziorako utziko ditut!\nUxune 2013(e)ko maiatzaren 2(a) 13:10\nBeno, bada zeozer, plateamendu kuantikotik at bada ere. :-) Orain, elektroiari ematen dago koska.\nJon Mattin Matxain 2013(e)ko maiatzaren 2(a) 13:22\nEskerrik asko Uxune! Hurrengorako, istorioetan pertsonai guztiak "aktiboak" egiten saiatuko naiz! ;-)


Nafarroa archivos - Página 2 de 2 - Kattalingorri\nUztailak 16: Nazioarteko Drag Eguna\nUztailaren 16a Dragen Nazioarteko Eguna da. Kattalingorritik bideo txiki hau antolatu dugu Iruñeko dragen laguntzarekin, informazioa eskaini eta ikusgarritasuna bermatzeko asmoz. Eskerrik asko zuen gogo eta denboragatik: Sussie Pussie, Exia Vermut, Donatella Maní eta Albina Stardust.\nDrag elementu dramatiko gisa sortu zen XIX. mendearen bigarren erdian, gizarte-portaerari, aristokraziari, antolaketa politikoari, genero-rolei, etiketa sozialari eta konbentzionalismo sozialei buruzko nozio sozialen proiekzio komikoa egiteko.\n1930eko hamarkadan bere ospea berreskuratu zuen amerikar estiloko kabaretean, 1960ko hamarkadara arte, nagusiki elementu histrioniko bezala jarraituz. Zuzeneko komediaren eta 1940ko hamarkadaren arteko imitazioaren parte izan zen, kabareta eta barietate antzerki berriko establezimenduetan aurkezten ziren drag show-en elementu nagusi bezala.\n1950eko hamarkadan, closet kulturaren garaian (iraultza sexualaren eta Stonewalleko istiluen aurreko garaia), drag showak ospetsu bihurtu ziren bezero homosexualen establezimenduetan, gay tabernak kasu. Camp estetika drag-era jotzen hasi zen arteetan ironia pertsonifikatzeko, irudi maskulinoen janzkera ahul eta nabarra erabiliz asmo komiko bat formulatzeko kultura masiboaren eta bere komunikabideen barruan. Laster, ohiko bihurtu ziren Camp eta dragaren gaiak ustiapen filmikoko elementu gisa, eta drag gay kulturarekin lotutako elementu bihurtu zen, Camp estetikan duen errepikapenagatik.\nCloset kultura eta LGBT mugimendu sozialaren eraketaren ondoren, draga ohiko bihurtu zen identitate transgenerora erabat bideratutako genero-adierazpen gisa, LGBT harrotasun-adierazpenaren zati bat izanik. Bere asmo histrionikoan, gaur egun kantu, dantza, playback, Gay Prides, edertasun lehiaketa eta drag show lehiaketetan parte hartzen dute.\nLAIAK Elkarteak Tafallan ospatu du «kolektiboaren ikusgarritasunaren aldeko» lehen sari gala, eta horren alde borrokatzen dutenen lana goratu du.\nLaiak taldeak urtebete baino ez du, eta dagoeneko LGTBIQ+ eskubideen aldeko borrokaren eredu gisa eraiki da Nafarroako Erdialdean. Aitzindaria eskualdean, homofobiarik gabeko giro baten bidez sortu zen.\nSarien lehen edizioak Mili Hernandezen lana, Kattalingorri elkartearena eta Olite hirirena goraipatu zituen, taldekako eta banakako aurrerapenaren hiru adibide. Ekitaldian, aniztasuna oihukatu zuen Laiak taldeak, dantzetako folklorearekin eta erakundeetako ordezkariekin batera.\nMili Hernandezek duela hogeita bost urte baino gehiago ireki zuen Chuecan LGTBIQ gaiko liburu-denda bat, lesbianen literatura Estatuan eta aurrerakoienen buruetan sortzen ez zenean iritsi zena. Jaso zuen saria mende laurdenean egindako lanaren aintzatespena da, ezarritako kemena eta jarraitzeko gogoa.\nOso hunkigarria da, zailtasun garai honetan ilusio berezia egiten dit lanean jarraitu behar dugulako, gu guztiok gara beharrezkoak.\nEskualde mailako sariak Kattalingorri izena du ia hogei urtez izandako aktibismoagatik. Erakundea 2000. urtean sortu zen, Iruñean LGTBIQ pertsonentzako arreta- eta informazio-zerbitzu bat emateko helburuarekin. Zerbitzu horren ekintza-eremua Foru Erkidego osora hedatu da duela hilabete batzuetatik hona.\nSaria maitasunez eta pozik jaso genuen, erakundeari esker ona adieraztea da, baina, batez ere, baliabideak falta zirenean egon diren pertsonen pertseberantziari, ezer ez zegoenean tinko eutsi baitzieten.\nbaiezkoa eman zion Xabier Sanchezek Kattalingorriren koordinatzaileari.\nLos Lebreles taberna, Erriberrin, abangoardian mantendu zen 1980ko hamarkadan, erromesaldi leku bat izan zen, herria bera bezala, euren herrietan abegi onik sentitzen ez zuten nafarrentzat. LGTBIQ giroko lehen taberna izan zen komunitatean.\nOliten adeitasuna zegoen, 80ko hamarkadan autobusak etortzen ziren, hemen epaituta sentitzen ez ziren pertsonekin beteta.\nAlejandro Antoñanzasek, Berdintasun zinegotzi eta saria jasotzeaz arduratzen denak, azaldu du.\nIturria: Noticias de Navarra E. Pujol\nNafarroako transexualei laguntzeko eta arreta emateko gida\n«Transexualei laguntzeko eta arreta emateko gida» hau Nafarroako Berdintasunerako Institutuak (INAI) sexu- eta/edo genero-identitateagatik herritar askori eragiten dieten askotariko diskriminazioak gainditzeko neurriak sustatzeko, bultzatzeko eta ezagutarazteko duen nahiari erantzuten dio.\nAzken urteotan pertsona guztientzako eskubideak lortzeko bidean aurrera egin badugu ere, gehiegitan, transexualak eta transgeneroak hezkuntzaren, osasunaren, gizartearen, kulturaren eta lanaren esparruetako sentsibilizazio-ekintzetatik kanpo geratu dira.\nGobernu honek, INAIren bidez, LGTBI kolektiboen eskariari erantzun nahi izan dio uneoro, erakundeen inplikazioari dagokionez – Zerbitzuen eta legediaren arloan –, izaera unibertsaleko giza eskubideen defentsan.\nHorregatik, Nafarroako Foru Komunitatean sexu- edo genero-identitateagatiko, sexu-orientazioagatiko eta genero-adierazpenagatiko diskriminazioaren aurkako politika publikoak ezartzeko, konpromiso argi eta irmoak behar dira. Horretarako, Nafarroako Gobernuko departamentu guztietan eta gainerako toki-administrazioetan edozein diskriminazioren aurka egiten ari garen lana hartuko dugu abiapuntutzat. Eta, abiapuntu horretatik, zeharkako lanketa bat garatzea, hau da, berdintasun-gidalerro bat izatea politika eta sektore guztietan.\n2016ko ekainean, Transexualitatearen Arretarako Batzordea sortu genuen Nafarroako Foru Erkidegoan. Partaidetza-prozesu bat bizi izan dugu, eta horrek balio izan digu gogoeta egiteko, hazteko, erantzuten jakiteko, aukerak zabaltzeko. Eta aldaketarako motor gisa ere balio izan digu.\nBatzorde honen helburu nagusietako bat Gida hau egitea izan da, eta, izenak berak dioen bezala, transexualek, senideek eta gaian interesa duten pertsonek laguntza, babesa eta baliozko tresna dutela sentitzea lortu nahi izan da. Tresna horrek, lehenik eta behin, gaian, kultura- eta gizarte-testuinguruan eta arau-esparruan kokatuko gaituen kontzeptu-esparrua jasoko du. Gidaren bigarren zatian, Nafarroako herritarrek administrazio publikoan dituzten zerbitzuak jasotzen dira, bai eta transexualen eta familien kolektiboei buruzko informazioa ere.\nNaizen, adin txikiko transexualen familien elkartea jaio da\n500 lagunetik gora bildu ziren Donostiako Antzoki Zaharrean musika, umorea, bertsoak eta dantza nagusi ziren ekitaldira, baina oroitzapenerako eta emoziorako uneak ere izan ziren. NAIZEN osatzen duten ehun familia baino gehiago euskal eta nafar erakundeetako eta talde eta elkarte ugaritako ordezkariek babestu zituzten bere lehen ekitaldi publikoan. Africa Baeta eta Xabier Madariaga kazetariek aurkeztu zuten ekitaldia. Eneko Goia Donostiako alkateak eman zuen ongietorria, eta Udalbatzak Antzoki Zaharra utzi zuen, NAIZEN luzatzeko.\nAdingabe transexualen familiek hobekien gordetzen duten sekretua, elkartearen izena eta logoa, Esti Urresola zuzendariak Ekaitz Goikoetxearen testu batean oinarrituta argitaratutako bideo baten azken planoetan azaldu zen. Bertan, familia horiek azken urteetan ‘Chrysallis Euskal Herria’ izenarekin egindako lana laburbildu zen.\nElkarteko 7 haurrek letra handiz idatzi zuten taula gainean Naizen irudikatuko duten logotipo berria, koloreekin.\n‘Naizen ‘izena, elkarteari oparitu diona, Ekaitz Goikoetxea bere magia eta poesiarekin, euskaraz «ni naizena’ (naiz+erlatiboa) esan nahi du; hitzekin poetikoki jolastuz,» Ni naizena naizena «ere esan nahi du (naiz+superlatiboa);» ni naizena «bezala ere irakur daiteke 1. pertsonan (naiz), gainerakoek» zela «pentsatzen zutenaren aurrean. Berak eramango zukeen Eta 6 letra horiei atera dakizkiekeen hitz- eta zentzumen-joko gehiago eta gehiago.\nLogoak, Arista komunikazio agentziak modu altruistan diseinatua, bere letren bidez, arrosa eta urdinaren artean kolore segida oso bat dagoela erakusten du, bakoitza, kolore ezberdinekoa baita. Izan ere, guztiok ditugu kolore horiek guztiak, bakoitzak neurri eta proportzio desberdinetan. I ‘aren puntua pozaren, askatasunaren eta zoriontasunaren eztanda bihurtu da, horrela loratzen baikara benetan garena izan gaitezkeenean.


Galeria | Formatuak | Morau-enea | 2 orrialdea\tGaleria – 2 orrialdea – Morau-enea\nData: 13 apirila, 2020 Egilea: talo_andoni_9q436eu8\nGoseak akabatzeko modu asko daude, galdetu bestela Helim Bolek Group Yorum taldeko kantariaren lagun, senitarteko, zaleei… Kantatzeko eskubidea aldarrikatzeko egindako gose greba baten ondorioz hil berri da. Kantatzeko eskubidea aldarrikatzeagatik akabatu dute Helim Bolek. Bururatzen al zaizue arrazoi handiagorik! Datuei … Jarraitu irakurtzen →\nMusikari lagun, ezagun eta ezezagun maiteak, proberbiala da gure bihotzaren zabaltasuna, batik bat, ingurukoak larri estutzen dituen egoeren aurrean. Jar dezagun kataklismo bat, gerraren bat edo, zergatik ez, pandemiaren bat. Idazleek, bereziki poetek, hamaika aldiz goraipatu dute zuen gaitasuna sasoi … Jarraitu irakurtzen →\nData: 15 martxoa, 2020 Egilea: talo_andoni_9q436eu8\nElosegi txapelaren batean euskarazko hitzen bat topatzea baino zailago (abizenek ez dute balio). Eusko Jaurlaritzako zigilua duen dimisio-gutun bat baino arraroago. Kontrako norabidean migratzera behartutako kurriloa baino eskasago (honek pertsonekin ere balio lezake). Pintxo potean ematen dizuten pintxoari ideologiagatik uko … Jarraitu irakurtzen →\nNondik datoz kantuak\nData: 5 martxoa, 2020 Egilea: talo_andoni_9q436eu8\nBehin baino gehiagotan “kantuak nondik ateratzen dituzu?” galdetu didazuenei erantzuteko, lehenik eta behin, zera; jakingo banu kantuak nondik ateratzen zaizkidan, sekretua Txinarrei saldu, eta errentei esker biziko nintzateke hemendik aurrera. Ez noski kantu arrakastatsuak edo eredugarriak egiteko formula gisara, ezta … Jarraitu irakurtzen →\nAzkena… azken, azken, azkena\nData: 11 otsaila, 2020 Egilea: talo_andoni_9q436eu8\n(Ardoarenak -01) Ardoa aitzakia hartuta idazten hasi nintzenean, gauzak serio egin eta erronka bota nion ere buruari. Lau urtaroak hartu behar zituen proiektuak eta 50 testu idatzi behar nituen denbora horretan. Bada lortu dut, hauxe baita azkena. Benetan, azken, azken, … Jarraitu irakurtzen →\nData: 6 otsaila, 2020 Egilea: talo_andoni_9q436eu8\n(Ardoarenak -02) Azkenean lortu dut, testua idatzi dut ARDO hitza erabili gabe. Idatzitakoak ez duela zer ikusirik ardoarekin? Beno, ez nuke halakorik esango, agerian ez badago ere, orain arteko testu gehienetan agertzen den ikuspuntuaren aldarria baita. Mementoa haria alea tanta … Jarraitu irakurtzen →\nData: 29 urtarrila, 2020 Egilea: talo_andoni_9q436eu8\nBeste gai hoberik ez, eta inspirazioko ajea nolabait disimulatzeko, zutabeari aurre egin behar horretan, atzo, lanera nindoala, bizikletan jakina, kantu dedikatuen zerrenda imajinarioa eraiki dut pedalei eragiten nien bitartean. Horrela, kantuak eskaini dizkiot, han eta hemen, ibilbidean zehar topatu ditudanei. … Jarraitu irakurtzen →\nData: 25 urtarrila, 2020 Egilea: talo_andoni_9q436eu8\n(Ardoarenak -03) Joan denekoan, ardo-dastaketa batean, ohikoa denez, itaun batekin hasi eta beste batekin bukatu genuen, eta bidean beste hamaika aukera egin behar izan genituen; hau ala bestea, horrela ala bestela, orain ala gero… Ardozale ona izateko test bat zirudien. … Jarraitu irakurtzen →\nData: 14 urtarrila, 2020 Egilea: talo_andoni_9q436eu8\nEsan egia, entzun al duzu, senitarteko estimatu, baina, zure gustuak azaletik baino ezagutzen ez dituenak, eguberrietan oparitu dizun diskoa? Musika gehiegi entzuten du, eta ez da bere errua familiakoen eta lagunen artean, behin eta berriro, talde arraroen proselitismoa egiten saiatzea. … Jarraitu irakurtzen →\nData: 7 urtarrila, 2020 Egilea: talo_andoni_9q436eu8\n(Ardoarenak-04) Askoz ere testu luzeagoa idatzi eta gero, lauzpabost bide ezberdin hartu eta gero, laburtzen hasi eta testua honetan geratu da, ziurrenik, ez neukalako askoz ere gehiago esateko. Ez da alferkeria izan. Hori bai, ez dut uste sekula irekiko dudanik … Jarraitu irakurtzen →\nGaurko #Moraurena esker mezu bat da funtsean. Nik ere testu hori sinatuko nuke, #daitort.\n«@plateruena» by @iamorau.\nReply on Twitter 1316750759493603335Retweet on Twitter 13167507594936033351Like on Twitter 13167507594936033353Twitter 1316750759493603335\nImajina ezazue Donostian "Kortatu" bus beltz bat izar gorri eder batekin...\nReply on Twitter 1312102721353216000Retweet on Twitter 131210272135321600045Like on Twitter 1312102721353216000289Twitter 1312102721353216000\nHileta ala festa\nAlfonso(e)k Azken baxoerdia bidalketan\nAlfonso Guilló(e)k Munduko ardorik garestienari bidalketan


JUAN CARLOS INFANTE, etxegabetzea jasan duen irundarra: “Ezinbestekoa da banketxeei presioa egitea” – Irunero\nPosted on 2017(e)ko otsailak 20 2017(e)ko otsailak 20 by Irunero\nKomunikabideetan oihartzuna izan zuen lehen etxegabetze kasua izan zen Irunen. 1996an, etxebizitza erosi zuen Juan Carlos Infantek, Larretxipi kaleko 36.ean. Hamasei urtez hipoteka ordaintzen aritu zen, langabezian geratu zen arte. Ordaintzeari utzi behar izan zion orduan, eta etxegabetze prozesua hasi zen. 2012an epaitegitik pasa behar izan zuen Infantek, pisuaren jabe den Kutxabank-ek bide penaletik eraman zuelako auzia. Epaileak ez zuen aintzat hartu, eta negoziatzera presatu zituen bi aldeak.\nInfantek salatu du ez dela negoziaziorik egon, eta behin eta berriro aldatu diotela etxebizitzako sarraila. Aldiro, hura ireki eta etxea okupatu izan du Infantek. Urtarrilaren 3an, ate osoa aldatu duten arte. Momentu honetan pentsio batean bizi da Infante, Irungo Udaleko Gizate Ongizatea arloaren bidez. Banketxearekin harremanetan dago Irungo Udala, aterabide baten bila.\nZerk eraman zintuen hipoteka ordaintzeari uztera?\nNik lanpostu finkoa nuen, gozotegi batean. Hasieran ez nuen inolako arazorik eduki hipoteka ordaintzeko. Gero gozotegia erre egin zen, eta ni langabe geratu nintzen. Hipoteka ordaintzen jarraitu ahal izan nuen denbora batez, langabezia prestazioa amaitu zitzaidan arte. Ordaintzeari utzi behar izan nion orduan, eta kaleratze prozesua hasi zen.\nEnkantera irten den etxebizitza, eta Kutxabankek eskuratu zuen. Etxegabetze prozesuari ekin zion segidan?\nSarraila aldatzen hasi ziren orduan, baina nik bertan bizitzen jarraitu nuen. Banketxeak epaitegietara eraman ninduen, bide penaletik gainera. Bi urteko kartzela zigorra ere eskatu zuten niretzat. Epaileak ez zuen akusazioa onartu, eta sententzian esaten zuen banketxearen eta nire arteko negoziazio bat egon behar zuela, eta bitartean, nik etxean bizitzen jarraitu ahal izango nuela.\n“Azken urteetan urik eta argirik gabe egon naiz etxean”\nHori ez da bete?\nNegoziazioa hutsaren hurrengoa izan da. Gu saiatu gara beraiekin harremanetan jartzen, baina ez dute erantzunik ere eman. Bitartean, makina bat aldiz aldatu didate sarraila. Nik ez dut beste bizitokirik, eta aldiro atea ireki eta sartu izan naiz. Azken urteetan urik eta argirik gabe egon naiz etxean, banketxearen aginduz moztu zizkidatelako. Ur botilekin moldatu izan naiz batzuetan, eta lagunen eta senideen laguntza ere eskertu behar dut.\nEtxebizitza okupatu izan duzunean, udalak horren berri izan du?\nBai, baina ez du inoiz neurririk hartu. Azken aldiz sarraila ireki nuenean, bizilagunen batek udaltzainei deitu zien, eta bertara agertu ziren. Nire kasua azaldu nien, eta polizia-etxera joan behar izan nuen, salaketa jartzera. Baina gero etxean bizitzen jarraitu ahal izan nuen.\nProzesuak iraun duen bitartean, lan egiteko aukera izan duzu?\nBai, gasolindegi batean lanean egon nintzen. Baina orduan ere, banketxeak ez zuen negoziatu nahi izan. Are gehiago, kontua enbargatu egin zidaten, eta gutxieneko soldatatik gorako diru guztia kentzen zidan.\nStop Kaleratzeak plataformaren babesa izan duzu prozesu osoan zehar.\nNire kasua hasi zenean, sortu berria zen Irunen. Babes handia izan da, eta ez psikologikoa bakarrik. Nire abokatua, adibidez, plataformakoa da.\nOraingoan ez dizute sarraila aldatu, ate osoa baizik.\nBai, ate blindatua jarri dute, eta ezinezkoa da irekitzea. Pentsio batean geratzeko aukera eman dit Irungo Udaleko Gizarte Ongizatea arloak. Bitartean, apartamentu baten bila ari naiz. Udala Kutxabank-ekin hitz egiten ari da, akordio baten bila. Nik ezinbestekoa dut udalaren babesa, norbanako batek baino botere askoz handiagoa baitu negoziaziorako.\nBi helburu argi ditut nik: zorraren ordainketari buruzko akordio bat lortzea, eta etxetik nire ondasunak atera ahal izatea. Denbora gehiegi eman dut egoera bidegabe honetan sufritzen, eta topea jarri dut jada. Konponbidea behar dut, lehenbailehen.\n“Zorrak ikaragarri mugatzen du nire bizitza”\nZein neurritan baldintzatzen du zorrak zure bizitza?\nAkordioren bat lortzen ez badut, ezin izango dut inoiz gainetik kendu. Gora egiten jarraituko du gainera, %30eko interesa ezartzen diotelako. Pentsa, prozesua hasi zenean, niri gutxi falta zitzaidala pisua ordaintzen amaitzeko. Momentu honetan, 100.000 eurotik gorako zorra dut banketxearekin.\nNi berankorren zerrendetan nago, eta ezin dut telefono konpainia batekin kontratu bat egin, banketxe batean kontu bat ireki, atzerrira irten, edo kotxe bat erosi edo alokatu. Lana lortzeko ere, zailtasun handiak ditut. Autonomo gisa, adibidez, ezingo nuke inoiz jardun. Ikaragarri mugatzen du nire bizitza. Eta eskerrak bikoterik eta seme-alabarik ez dudan.\nStop Kaleratzeak plataformaren bidez, beste bizilagunen kasuak ezagutu dituzu. Zein da kaleratzeen errealitatea Irunen?\nJendeak uste du ez dagoela kaleratzerik, ez dutelako oihartzun handirik. Baina jakina Irunen kasuak daudela. Horiek konpontzeko, ezinbestekoa da banketxeei presio egitea. Stop Kaleratzeak-en partetik, herri mobilizazioen bidez, baina udalaren laguntzaz ere bai. Duela gutxi, 180.000 euroko zorra zuen lagun baten kasua negoziatu genuen beste banketxe batekin, eta 5.000 euroan utzi zioten, etxea emanez. Nire kasua antzekoa izan liteke.


Irakasbil | Euskara irakasleen intereseko gaiak: hizkuntza, euskaltegien kudeaketa, soziolinguistika, estatistika datuak, iritziak eta abar. | Testu-eredua C2 Entzumena: Hizkuntz ekologia\nArgitaratua: Monday, 16 May 2016, 12:37 PM\nKazetaria: Zer da hizkuntza ekologia, Jon? Zer dago horren atzean?\nJon Sarasua: Beno, hasteko, horren atzean dagoena da ekologia, ezta? Ekologia ez da landareentzako gauza bat. Ekologia da, azkenean, balore-multzo bat edo etika bat, gauzei begiratzeko modu bat. Berdin da landareei, harriei edo hizkuntzei buruz ari garen. Errealitatearen aurrean kokatzeko modu bat da. Nolabait, kokatzea erreberentzia batekin, ez, existitzen denaren aurreko errespetu eta erreberentzia batekin, eta, gero, hori zaintzeko hautu batekin, ez. Baina ez hori bakarrik. Ekologia da balore-multzo eta etika hori eta horretatik sortzen den jakintza bat, logos ez, logia bat. Jakintza bat ekosistemei buruz, habitatei buruz… hain zuzen ere, galdera baldin bada zaindu nahi dugula, abiapuntua baldin bada zaindu nahi dugula existitzen den aniztasun hori, bigarren galdera da: nola zain dezakegu? Ulertu egin beharko dugu zaintzen.\nEkologia, bai natura edo biologiari lotuta, edo, bai hizkuntzari lotuta, logosa sortzen hasten denean, hau da, jakintza sortzen hasten denean, jakintza horrek deskribatzen ditu habitatak eta planteatzen ditu legeak edo planteatzen ditu zein diren bizi-kondizioak, zein diren minimoak, zein diren jarraitu beharreko politikak. Eta ekologiak edo hizkuntz ekologiak hori egiten duenean, politikoki molestoa bihurtzen hasten da; azkenean hizkuntza gure polisaren (politika, modu zabalean ulertuta) korapiloetako bat da. Eta, beraz, gai politikoa da, zentzurik zabalenean. Ez zentzu alderdikoian; hain zuzen ere, nire mezua litzateke bloke politikoen lehia alderdikoitik beste plano batean daudela hizkuntzaren hainbat gai.\nIkusi behar dugu hizkuntzari lotutako errealitate sozial nagusia hiztun-komunitatea dela. Eta hiztun-komunitatea ez da lurralde bateko komunitate politikoaren gauza bera. Orduan, nolabait, alderdi-jokoari lurralde bateko komunitate-jokoa dagokio, eta hiztun-komunitatea beste plano bat da. Lotuta daude, eta ezin du hortik askatu, baina hiztun-komunitatea beste plano bat da. Hiztun-komunitatean dago Ipar Ameriketan errepublikanoei bozkatzen dien bertsolari-artzain eskuindarra, eta Baztango UPNkoa, eta zu, eta ni, eta, nolabait, planteamendu eta bizipen politiko ezberdinak ditugun pertsonak. Orduan, gauza bat da hizkuntza-komunitatearen politika; eta hizkuntza-komunitateak ere baditu bere politikak, bere estrategiak: azken 50 urteetan egin dugu corpusaren estrategia, hizkuntzaren estandarizazioarena, hezkuntza-estrategia bat, hedabide-estrategia bat, kultur sorkuntza estrategia bat, hiztun-komunitatearen barne-erakundetze estrategia bat… Orduan, hor daude geruza desberdinak. Horrek ez du esan nahi gizarte-politika edo, nolabait, estatu-politikan ere hiztun-komunitatetik ez dugunik zer esanik, eta hori ere ez denik pertinentea horretan ere gauzak planteatzeko.\nKazetaria: Eta Jon, munduan, hainbat espeziek moduan, hainbat hizkuntzak, elkarrekin harremanetan-edo, bizirauteko ahalegin hori egiten dabe. Nola egin hori hain maila desberdineko hizkuntzak oreka batean bizitzeko?\nJon Sarasua: Momentu honetan ikusten ari garena damunduko hizkuntza etakultura-dibertsitatearen zati handi bat, handiena seguru asko eta dibertsoena eta zabalena, desagertzeko zorian dagoela, eta, momentu honetan, oso hegemonia-borroka konplexuak kokatzen direla hor, ezta? Orduan, hizkuntza-ekologiak egiten dio horri begiratu bat. Zentzu horretan, kokatzeko modua da esatea “gu ez gaude euskararen alde edo kitxuaren alde euskararen eta kitxuaren fanatikoak garelako, baizik eta, baita ere, gaztelera estimazioan daukagulako; edo ingelesa, ezta? Baina, beno, kontua da hizkuntza bakoitzaren habitata eta hizkuntza bakoitzaren ekosistema aurrera ateratzeko zein izan behar duten hizkuntzen arteko harremanak eta hizkuntza-komunitateen eta bakoitzaren espazioen eta funtzioen arteko harremanak.\nSeguru asko, gure hurrengo estrategia hegemonia-guneak edo hizkuntzaren dentsitate-guneak sortzean datza, hurrengo belaunaldietan lurralde-hegemonia funtzio batzuk planteatu ahal izateko, eta abar. Hizkuntza bakoitzak bere bidea darama, eta horretan polita da, baita ere, hizkuntza batzuk egindako bideak besteoi ere balio digula.\nEkogune (3. saioa), Debagoiena Telebista


Ohetik jaikitzea kostatzen zaien horientzako aplikazioak - Goiena.eus\nMugikorraren erabilera ohikoetako bat iratzargailu bezala erabiltzea da eta aplikazio hauei esker, errazagoa izango da esnatzea itzaltzeko aurkezten duten zailtasunengatik.\nBeraien erabilera mendebaldeko gizartera hedatu zenetik mugikorrek beti izan dute iratzargailu tradizionalak ordezkatzeko joera. Pertsona askok erabiltzen dute mugikorra goizean entzuten duten lehen gauza bezala, esnatzeko tresna bezala. Hala ere, mugikorrean alarma ordu desberdinetan programatu daiteke eta ohetik irtetea kostatzen zaien askok egiten duten bezala, bost minuturo jotzeko jarri, honek dakartzan ondorioekin: bikotearen haserreak, lokartu eta berandu heltzea, norberak bere buruari engainatzea… Aplikazio denda garrantzitsuenetan hainbat aplikazio aurkitzen dira guzti hau ekiditeko.\nAlarmy izeneko aplikazioak iratzargailuaren soinua nola kendu aukeratzen uzten du. Adibidez, eragiketa matematiko bat ebatzi beharra edo mugikorra hainbat aldiz astindu beharra soinua kendu ahal izateko. Argazki bat egitea ere eskatu dezake, edota interesgarrienetariko bat: logelan zehar edo beste gelaren baten jarri daitekeen QR kode bat irakurtzea.\nPuzzle iratzargailuak, izenak dioen bezala, alarma itzali ahal izateko puzzle baten erantzuna bilatzea eskatzen du. Maila desberdinetako puzzleak aurkezten ditu eta hau nahikoa ez bada, ekuazio matematikoak ebazteko aukera ere ematen du. Lortzen ez bada, alarmak etengabe jotzen jarraituko du.\nGogorrenetariko bat Wake N Shake izenekoa da. Iratzargailu hau itzaltzeko mugikorra astindu egin behar da aplikazioak esan arte, eta orduan bakarrik utziko dio zarata egiteari. Maila desberdinak ditu eta mailaz igotzen joan daiteke ohitu ahala.\nMugitzera bultzatzen duen beste aplikazio bat Shakeit da. Iratzargailu honen protagonista hartz bat da, eta alarma gelditzeko hartzari gauzak egin behar zaizkio. Mugikorra astindu, oihu egin eta pantaila behin eta berriz ukitu artean aukeratu daiteke eta baita hiru aukeren artean aleatorioki goizero aldatzen joatea ere.\nAzkena, eta oldarkortasun maila baxuena duena, Glimmer da. Aplikazio honek egunsenti bat simulatzen du, poliki poliki pantailaren argitasuna gehitzen doa esfortzu gabe esnatu ahal izateko. Hala ere, lo sakona duten horientzat ez da egokiena.


Lanuzteak egingo dituzte Artiach lantegian, langile bat kaleratu dutelako - Orozko - Aiaraldea.eus\nLanuzteak egingo dituzte Artiach lantegian, langile bat kaleratu dutelako\nTxabi Alvarado Bañares 2018-10-01 22:00\nMobilizazioa egingo dute bihar langileek.\nBihar egingo dituzte lanuzteak. 10:30ean mobilizazioa egingo dute fabrikatik Orozko erdiguneraino. Aldi baterako kontratuekin eta aldi baterako laneko enpresarekin amaitzeko beharra adierazi dute sindikatuek.\nLanuzteak deitu ditu biharko Orozkoko Artiach lantegiko gehiengo sindikalak (LAB, ESK, ELA eta CCOO) langile baten kaleratzea salatzeko. “Udako oporren garaian kaleratu dute eta enpresak 'integritate-testa' baliatu du argudio gisa, beste behin”, salatu dute sindikatuek. Horren aurrean, langileek adierazi dute ez dutela kaleratzerik onartuko.\nHorrez gain, ebentualitatearekin eta aldi baterako laneko enpresarekin amaitu behar dela aldarrikatu dute. “Oinarrizko postuak aldi baterako langileekin betetzen jarraitzen du enpresak, eta horrek ez du bizitza proiektu bat garatzen uzten. Horrez gain, 'integritate-testa' albo batera uztea eskatu dute beharginek. “Proba erabat subjetiboa da, ez du pertsona batek Galletas Artiach enpresan lan egiteko behar duen formazioa neurtzen. Sindikatuen aburuz, test hori enpresak baliatzen duen “beste gezur bat” da, “kaleratzeak objetibizatzeko” eta, modu horretan, langileei beldurra sartzeko.\nHorren aurrean, kontratazio politika “gardenago eta objetiboagoa” eraiki behar dela nabarmendu dute lanuzteen deitzaileek, eta adierazi dute tamalgarria dela horren afera garrantzitsuan “sindikatu guztiak batera” ez egotea. “Baina Langile Batzordearen gehiengoa osatzen dugunok ez dugu inor babesgabe sentitzea onartuko”. Hori dela eta, langile guztiei luzatu diete lanuzteetan eta astean zehar egingo dituzten beste dinamiketan parte hartzeko gonbita, “siglen gainetik langileen batasuna dagoelako”.\nGauzak hala, bihar lanuzteak egingo dituzte lantegian eta 10:30ean mobilizazioa egingo dute fabrikatik Orozko erdigunera.


Montserrat ~ Eskalatzen\nEgilea X Larretxea Ordua 19:31 Komentariorik ez\nAste Santu honetan Bartzelonako Montserrat inguruak ezagutzeko aukera izan dugu. Aspaldidanik ezagutzeko gogoa neukan eta benetan leku atsegina dela esan behar dut. Bertako harkaitza konglomeratu oso trinko batez osatuta dago, nahiz eta guk egindako bideetako baten batean, zati motz batzuetan, arroka ez hain trinkoa izan.\nEskalada nolakoa zen entzuna genuen, baina bertan egon arte ezin esan nola moldatuko ginen. Harkaitza motagatik eskuentzako euste-lekua gehienak hatzekin hartzekoak dira, nahiz eta batzuk onak izan eta esku osoarekin eusteko aukera eman. Hanken kontua bestea gauza bat da. Lekuak badira beti, baina ia gehienetan leku txikiak dira eta beraz hanken puntekin eskalatu behar da. Luzeak aurrera doazen heinean, ohitura faltagatik edo, beti hanken punten gainean ibiltzeak nekatu egiten du eta hankak deskantsatzeko erlaitz on baten bila ibiltzen zara beti.\nGorra Marinera, Magdalena inferio, Magdalena superior eta Gorri Frigi monastegitik ikusita.\nMendizerraren hego eta ipar isurian daude bideak. Bi isuri horietan iparrera, hegora, ekira edo mendebaldera orientatutako bideak aurkituko ditugu eta beraz Montserraten urte osoan eskala daiteke. Hala ere, toki batzuk beste batzuk baino hobeagoak dira urtaro batzuetarako (hori argitzeko gidaren bat edo Interneten kontsultatu). Nahiz eta luze bateko bideak egon (Euskal Herritik hona hurbildu eta luze bateko bideak egiteari probetxurik ez ateratzea dela uste dut), gehienak luzea ugaritakoak dira. Bide gehienak 100 eta 200 metro bitartekoak dira. Hala ere, nahi izanez gero, badira luzeagoak.\nGauza da Montserrat mendizerra oso handia dela eta gorro gehienetan badela eskalada bideren bat. Mendizerra guztian milaka bide daudela ziurta dezakegu. Gorroak hurbil daudenez, inguru honetan eskalatzeak duen abantaila da bide bat eskalatu ondoren beti duzula beste gorroren bat hurbil eta beraz, beti duzula gertu (minutu gutxitara) antzeko beste bideren bat. Beraz egun berean (bakoitzaren sasoi, maila eta gogoaren arabera), bat, bi edo hiru bide luze egin daitezke.\nMontserratera inoiz joan ez diren horientzat niretzako erabilgarria izan den informazioa, edo niri erabilgarria egin zaidana behintzat, jarriko dut hemen. Euskal Herritik hurbiltzeko modurik errazena Lleidatik Bartzelonara doan A-2 autobidea jarraitzea da. Autobia 570 kilometroko irteeran utzi eta kartelei jarraituz berehala gara monastegian (ikus mapa).\nInguruko mapa orokorra.\nHarritzekoa, baina inguru hauetan ostatatu hartzeko aukerak ez dira hain ugariak (agian Bartzelonatik eta Manresatik oso gertu dagoelako). Monastegi barruan bada kanpina, baina ez ginen hurbildu (martxotik urrira irekita egoten omen da). Monistrol de Montserrat eta El Bruc-en badira ostatuak. Monastegi bidean Sta. Cecilia izeneko aterpe bat omen dago, baina guri esan ziguten itxita zegoela. Beste informazio baten arabera martxotik urrira irekita egoten dela jakin dugu eta soilik aste burutan irekitzen omen dute. Mendian Sant Benet aterpea dago, baina oinez igo behar da (40 min). Gu azkenean Monistrol de Montserratera jaitsi ginen. Kostata, baina azkenean lortu genuen ostatu bat aurkitzea.\nGutxi gora-behera gauzak non dauden adierazten ditun planoa.\nMontserratek eskalatzeko toki ugari ditu, baina guk ezagunena dena aukeratu genuen: Monastegiko inguruak. Bertara hiru eratara igo daiteke. Bata tren kremailera delakoan, bestea teleferikoz eta, azkenik, kotxez. Gu beti kotxez mugitu izan gara eta ezin dizuet esan zer prezio duten beste biek. Gauza da Monastegira kotxez sartzeko ordaindu egin behar dela. Sarreran hesi bat aurkitzen da tiketa hartzeko. Lehenengo ordu erdia doan da, baina 30 minutu horietatik aurrera 5,50 euro ordaindu behar da. Berdin du zenbat denbora erabiltzen duzun, ordu erditik aurrera prezio bakar hori dago. Egun osoa eskalatzen pasatzen baduzu, konpentsa dezake kotxea barruan uztea, baina hori bakoitzak ikusi beharko du. Hala ere, goiz ibilita, aukera dago sarrerako hesiak baino metro batzuk lehenago kotxea uzteko. Jende batek hori egiten zuela ikusi genuen, baina, hori bai, goiz ibili zeren kotxe gutxientzako dago lekua.\nGorros eta La Plantacio eremuetako planoa.\nMonastegi inguruan Gorros eta La Plantacio izeneko eremuetan ibili gara bi arrazoiengatik. Lehena bertan daudelako Monstserrateko gorro ezagunenak eta bi, funikularra erabiliz, eremu horietara hurbiltzea oso erosoa delako. Sant Joaneko funikularra 20 minuturo igotzen da (48 plaza guztira) eta igotzeak 5,35 euro balio ditu (joan eta etorria 8,45 euro). Hala ere mendiko federatu txartelarekin beherapen txiki bat egiten dute eta igoera 4,80 eurorengatik irteten da. Gu funikularrez igotzen ginen, baina gero oinez jaisten ginen. Ibili ginen inguruetatik ordu erdi eskasean jaisten zara. Aukera dago ere, nahi duenarentzat, oinez igotzea (eskalatu nahi denaren arabera denbora desberdina behar izaten da, baina 40-45 min inguru kalkulatu).\nMontserrat Parke Naturala da eta beraz ongi zaindu behar da. Parkeko eremu batzuetan ezin da eskalatu hegaztien habiengatik. Leku horiek zeintzuk diren informatu eta bertan ez eskalatzeko debekua errespetatu.\nInguru hauetan hiru motatako "espezie arraro" elkarrekin bizi dira. Alde batetik turistak, bestetik mendizaleak (mendizerra osoa ibilaldiz josia dago; bideak oso ongi zainduak daude eta bidegurutze gehienetan norabide guztiak ongi adierazita dituzten kartelak daude) eta, nola ez, eskalatzaileak. Mendia ulertzeko hiru mota horien artean errespetua garrantzitsua dela uste dut.\nMonastegiko bistak Magdalena inferiorreko gailurretik.\nGorros inguruko gorroetako bide asko eta asko oso masifikatuak daude. Jende asko ibiltzen da bertan eta beraz goiz ibili behar da. Gorro Frígin une berean 6-8 bikote batera eskatzen ikusi ditugu.\nMontserraten dauden bideetako asko eta asko modu klasikoan irekitakoak eta ekipatutakoak dira. Montserraten ez baduzu inoiz eskalatu eta beldurrezko pelikula batean parte hartu nahi ez baduzu, nik ez nioke inori horrelako klasika batean sartzeko aholkatuko. Nahiz eta krokisean bidea oso erraza iruditu, aseguruak oso urruti egoten dira eta eskalada oso teknikoa denez, atera kontuak. Arroka motagatik autobabeserako aukerak oso txikiak dira.\nMontserrateko bideei buruz informazio ugari dago Interneten, baina hurrengo blog honetan informazio eta krokis erabilgarri ugari aurki dezakezue: http://elcoleccionistadevies.blogspot.com.es/ Guillem Arias izeneko adineko eskalatzaile bat omen dabil konpromiso gutxiko eta oso ongi ekipatutako bideak ireki eta ekipatzen. Hona hemen bere blogaren helbidea (http://blogdelguillem.blogspot.com/).


"Espero dugu herriko beste gazte batzuek gure bideari jarraitzea" - Bizkaiko Hitza\n2018, ekainak 29 Bizkaia, Elkarrizketa 246\nZeruko Lainoa II arrantzontziaren jabea eta patroia da Andoni Goitiz Zorrozua (Elantxobe, 1984), eta beragaz lanean ari da Igor Diez Eiguren (Elantxobe, 1996). Arrantzale tradizioko familiakoak dira bi gazteak. Ilusioz hasi dute etapa berria, eta luzerako izatea espero dute. Hamar metroko “lebazalea“ prest dute arrantzarako, eta gogotsu daude.\nZergatik erabaki zenuen abentura honetan sartzea?\nANDONI GOITIZ: Bizi guztian izan dut ideia buruan. Orain dela bost bat urte, serioago hartu nuen. Oraintsu, laguntzak zeudela jakin, eta aukera aprobetxatzea erabaki nuen. Garaia zela ikusi, eta aurrera egiteko hautua egin nuen. Ilusio itzelagaz hasi gara. Espero dugu dena ondo irtetea eta luzerako izatea.\nNondik jaso duzu diru laguntza?\nA.G.: Bruselak arrantza sektorea bultzatzeko laguntzak ematen ditu, eta Eusko Jaurlaritzan egin ditut izapide guztiak. Azarotik egon naiz itsasontzi honen atzetik. Nahi baino gehiago atzeratu den arren, azkenean lortu dugu ontzia Elantxobera ekartzea.\nNondik ekarri duzue?\nA.G.: Donostiatik ekarri dut. Hiru jaberena zen. Erretiratu ziren, eta salgai jarri zuten. Ontziagaz, haien materiala ere eskuratu dut. Oraingoz, biok ari gara, eta beste bat sartzeko asmoa ere badugu, lanaren arabera. Gaur-gaurkoz nire aita eta osaba ari dira laguntzen; beren saltsan daude.\nA.G.: Orain dela bi aste itsasoratu ginen lehenengoz, ontzia eta makineria zelan zeuden ikusteko. 105 kilo itsas aingira arrantzatu genituen. Dena ondo prestatuta, asteon hasi gara gogor lanean. Asmoa da egunero joan-etorrian aritzea. Goizaldeko ordu biak aldera atera eta eguerdian porturatzea da asmoa. Euskal kostaldean ariko gara. Atuna arrantzatzeko Asturiasera edo behar den lekura joan, eta ahal badugu bizpahiru egun egingo ditugu kanpoan.\nNobedadea zarete herrian. Zelan hartu dute elantxobetarrek?\nIGOR DIEZ: Askok aholkuak eta animoak eman dizkigute. Herriak ondo hartu gaitu. Portuari bestelako alaitasuna eman diogu, orain arte egon ez den saltsa bat. Donostiatik itsasontzian etorri ginenean, bolanderekin eman ziguten ondoetorria. Ontzi bat sartzean arrantzaleen kofradiako sirena jotzea zen tradizioa, eta hori egiteko asmoa zuten, baina ez dago erabilgarri. Gertuko batzuk itsasora atera ziren gure zain, eta moilan ere jende asko batu zen. Harrera polita egin ziguten.\nKofradiarik ez duzue herrian.\nA.G.: Arrantzontziak desagertu zirenez, kofradia udalari utzi zitzaion, herriak erabiltzeko, herritarren beharrizanetarako lekua egoteko. Orain, ontzia ekarri dugunez, bertan lekua edukiko dugu gure materiala gordetzeko.\nNora eramaten duzue arrantzatutakoa?\nA.G.: Bermeora. Han jarraitzea da asmoa, hurbilago dugu-eta. Gero ikusiko da, prezioaren arabera, Bermeon edo Ondarroan salduko dugun arraina. Gorabehera asko egoten dira salmentetan: arrantza motaren eta kopuruaren arabera, eta eskariaren arabera. Bermeogaz alderatuta, Ondarroan bentari gehiago dago.\nArrantza sektorean esperientzia al daukazue?\nA.G.: 18 urtegaz sartu nintzen aita eta osabarekin Noyes itsasontzian, eta lauzpabost urte egin nituen han. Gero, Iberdrolak azpikontratatuta, zazpi urte egin nituen mantentze lanetan. Baina ikusi nuen hura ez zela niretzat; umetatik, arrantza izan da nire pasioa. Honetan sartu aurretik, Castron urtebete egon nintzen, eta, ondoren, lehengusuaren Jesús de Nazaret ontzian, Lekeition. Oso gustura egon nintzen, eta denbora gutxian asko ikasi dut.\nI.D.: Esan liteke Andonik atera ninduela amaren gonapetik. Leketion zegoela deitu zidan, eta astebetera itsasoan nengoen, hegaluze bila. Castron ere elkarrekin egon ginen. Gero, Getariako Irigoyen Berria enpresaren ontzi batean egon nintzen. Lan asko egiten dute, eta gustura egon nintzen. Asko ikasi nuen itsasoan urte asko daramatzan jendearengandik. Orain, hau da gure ilusioa; herrian ari gara, eta oso gustura.\nSenideen lekukoa hartu duzue.\nA.G.: Tradizioari jarraitu diogu. Ia familia guztia aritu da arrantza munduan. Aitak eta osabak itsasontziak zituzten. 7-8 urte nituela, aitaren saredun ontzian ezkutatzen nintzen. Portuan zeudela sartu, eta itsasoratzean konturatzen ziren han nintzela.\nI.D.: Gurean ere, gauza bera; aitita makinen arduraduna izan zen, eta osaba ere hemen aritu zen. Itsasoan zaudela, konturatu gabe pasatzen zaizkizu orduak.\nA.G.: Askotan, goizeko bostetan itsasoratu eta etxera eguerdiko ordu bietan heldu arren, arratsaldean daukadan motor txikia hartu, eta nire kontura arrantzan ateratzen nintzen. Gogorra da, eta lan handia dago, baina guretzat zaletasuna ere bada.\nLehen sektoreko beste alorretan legez, belaunaldien arteko transmisioa eten, eta sektorea asko aldatu da.\nA.G.: Euskal Herrian asko jaitsi eta aldatu da arrantzaren egoera. Umeak ginela, dozena bat ontzi zeuden portuan. Geldiro-geldiro, kenduz joan ziren. Esaterako, orain dela hamar bat urte kendu zuten gure aitak-eta eurena. Burugogorra naizenez eta beti amets hau izan dudanez, hemen gaude.\nI.D.: Beti Anaitasuna izan zen hemen egon zen azkena. Saredun itsasontzi berde bat zen, eta orain dela zortzi urte kendu zuten hura.\nA.G.: Hango patroi Florenek asko lagundu dit, eta asko ikasi dut harengandik ere.\nZelan ikusten duzue gaur egungo egoera?\nA.G.: Denborak esango du, baina ilusioa eta gogoa baditugu. Errentagarria den artean, aurrera jarraituko dugu.\nI.D.: Saredunak edo ardorekoak Santurtzin lau daude, Bermeon bi, eta Ondarroan eta Lekeiton bana. Lekeition Kalamu da ardorea, 32-35 metrokoa eta 14-16 metroko lebazaleak lau bat dira. Bermeon, saredun handiak bi geratzen dira: Lekanda eta Euskal Herria. Gipuzkoan arrantzontzi gehiago daude. Oraintxe, euskal kostaldetik ardoreetan indartsuenak Getaria eta Hondarribia dira.\nA.G.: Badakigu gogorra izango dela eta sufritu beharko dugula. Espero dugu herriko beste gazte batzuek gure bideari jarraitzea. Geldiro-geldiro gehiago irtetea. Ez dakigu hemendik zenbat urtera, baina beste ontziren bat portuan ikustea espero dugu; bizpahiru egotea polita litzateke: beste bizitasun bat emango lioke herriari.\nI.D.: Titulua ateratzen ari naiz, eta praktikak hemen egingo ditut. Horrela, makinan ere ibiltzeko aukera edukiko dut, behar izanez gero.\nHorregatik, erakundeen laguntza behar-beharrezkoa dela azpimarratu duzue.\nA.G.: Aurrera egiteko eta aukera berriak sortzeko, ezinbestekoa da haien laguntza. Ontziak kentzeko asko ematen dute, baina berrietarako ia ez dago ezer.\nI.D.: Hemen, dena turismoari begira pentsatu da azkenaldian. Arrantza albo batera utzita egon da, eta guk arrantza sektorea bizirik mantentzea gura dugu.


Louis Iriart Etxepare - Wikipedia, entziklopedia askea.\nLouis Iriart Etxepare\nArtikulu hau politikari baxenabartarrari buruzkoa da; beste esanahietarako, ikus «Iriarte».\nPaue, 1859ko uztailaren 24a\nDonapaleu, 1945eko martxoaren 18a (85 urte)\nLouis Iriart Etxepare edo Louis d'Iriart d'Etchepare (Paue, 1859ko uztailaren 24a - Donapaleu, 1945eko martxoaren 18a) politikaria izan zen. Bearnon jaio bazen ere, familia euskaldunekoa zen eta Amikuzeko hiriburuan hil zen. Hala ere, jaio zen hirian auzapeza izan zen eta Frantziako Biltzar Nazionaleko kide izatera heldu zen.\n2.1 Landu zituen gaiak\nPauen euskaldun jatorriko familia batean jaioa, hiriko lizeoan ikasi zuen. Gero Bordelen Zuzenbide ikasketak burutu zituen; Paueko abokatuen elkargoan sartu zen.\n1888an Herriko Etxerako hauteskundeetan errepublikarren zerrendaren burutza hartu zuen eta 1892an auzapez-orde bihurtu zen. Orduan "nazionalismo" eta "kolektibismo" deitzen zirenen etsai amorratua zen. 1900eko abenduaren 16an bilakatu zen diputatu estrainekoz, Louis Barthouren eskutik. Biltzarrerako urte luzeetan arrakasta izan bazuen ere, 1906an Senatura sartzeko saiakeran porrot egin zuen.\nKirolzalea, zaldi, txirrindula zein auto laskerketak gustuko zituen eta zazpi urtez Frantziako Union vélocipédique elkartearen presidentea izan zen.\nOhorezko Legioko "Zaldun" izendatu zuten.\nBehe Pirinioetako diputatua sei legegintzalditan, 1900tik 1924an; "ezkerreko errepublikar" gisa definitu den blokean, 1902tik 1906ra artean Union démocratique, 1906tik 1914ra Gauche démocratique eta 1914tik 1924ra Républicains de gauche alderdien izenean aurkeztu zen.\nPaueko auzapeza 1925etik 1927ra.\nLandu zituen gaiak[aldatu | aldatu iturburu kodea]\nPentsio sistemari buruzko kezka handia zuen.\n1905ean Estatua eta Elizaren arteko banaketa legearen alde bozkatu zuen.\nJaiotze-tasaren jaitsieraz ere bere interesa erakutsi zuen.\nBere zaletasuna zenez, zaldi lasterketen gaineko araudiak ere landu zituen.\n(Frantsesez) Bere fitxa[Betiko hautsitako esteka] Frantziako Biltzar Nazionalaren webgunean.\nBNF: 13377680c (data)\nOrriaren azken aldaketa: 24 martxoa 2021, 23:32.


IRASTORTZA MURUA familia\nBitotxe agertzen da 1783-12-17an , Francisco Antonio de Echaveren aurrean Enirio eta Aralarko sailen erabileraz bitartekari bati emandako botere-emaileen artean. Bere izena Bitori-etxe da, eta hala ageri da eskritura horretan Bitori-echea. Bi ordezkari agertzen direnez, gerta liteke bi etxe-bizitza izatea orduan. Informazio emailea: Juliana Etxabe\nBITOTXE Olaeta auzoko baserria da. Bere inguruko parajeen artean daude Atariko soro, Muñoa, Arrualde, Muertza-zelaia… 1930ean erosi zuten etxea hamalau mila pezetetan eta 1972an obratu zuten, sukaldea, gelak eta ukuilua berrituz.\nAuzorako kaminoa 1970ean egin zuten, eta baita etxerainokoa ere. Herriraino hiru ordu laurden inguruko bidea dago oinez. Eskolara ere joaten ziren, 45 minutuko bidean, aurrena Bentaberrira eta handik Zaldibira, baina ez beti gogo handiz eta horregatik, bidea luzatu ere egiten zuten.\n1952ko otsailaren 16an ezkondu ziren Ramon Irastortza eta Juliana Etxabe. Juliana Konportatik etorri zen. Joxepanen egin zuten otordua eta bidaia Pilarica-ra, Zaragozara. Bidaiaren amaieran, Ordizira etorri eta Bitotxeraino oinez etorri ziren linternarekin argi eginez, Bentaberritik gora. Ezkondu zirenean Bitotxen gurasoetako bat etxean bizi zen, eta baita bi anaia-arreba ere.\nBaserritik atera dute bizimodua eta behiak eta idiak zituzten etxean, hamar buru. Gazta eta txekorrak ere saltzen zituzten. Baratza etxerako erabili izan dute, artoa, patata eta babarruna bertan eginez. Hala ere, fabrikan lan egin ohi zuen 1958az geroztik Ramonek (Zentralean). Lanera oinez joaten zen, ordu beteko bidea eginez. Beheko kanala zaintzen zuen eta zenbait egunetan gau eta egun aritzen zen lanean, seme-alaben laguntzarekin garbiketa lanak egiten eta semea segidan joaten zen eskolara.\nBaserri honen izenaren nondik norakoak garrantzi handia izan dezake Zaldibiko historia argitzeko.Bertakoek diotenez, Zaldibiko hirugarren etxeetako bat omen da . Garai batean hortik omen zen pasoa Ataun-Lazkaotik (Amundaraindik) Txindoki barrenetik Nafarroara. Eta Bototxeren gain aldean ba omen zuen Victoria izena aspaldian irabazitako borroka batetik datorrela, eta gainera emakumeek irabazi omen zuten burruntziarekin eta horrela geratu omen zitzaion izena. Emakumeen borrokaren gaia ere nahiko esanguratsua da. Emakumeen borrokaren gaia ere nahiko esanguratsua da, kontuan hartuta, badela Bitotxetik Bentaberrira bidean Emakuma baserria ere. Gai hau azterkizun dago.\nKontuan hartu behar da Zaldibi Nafar erresumako parte zela, Gipuzkoa Gaztelako erresumak hartu aurretik, eta Auza-Gaztelu zela nafar erresumaren gotoriekuetako bat.\nBITORI-ETXE: IRASTORTZA MURUA FAMILIA


Udan presoen aldeko aldarriari eusteko eskatu du Etxeratek - GARA\nUdan presoen aldeko aldarriari eusteko eskatu du Etxeratek\nHasi berri den urtaro honetan, festa eta jai giroa nagusi denean alegia, gizarteak euskal presoen eskubideen aldeko aldarria gogoan izan dezan eskatu zuen Etxeratek atzo Iru- �ean. Ostiraletako enkarteladatan parte hartzen jarraitzera animatzeaz gainera, presoen aldeko banderolak kalera ateratzeko eskatu zuten. Halaber, Egin Dezagun Bidea ekimenak uztailaren 3rako Iru�ean deitutako manifestazioari atxikimendua agertu zioten senide eta lagunek.\nUda hasi berria dela, Euskal Herriko jendarte osoari deialdi berezia egin zion atzo Etxeratek Iru�ean. Festa eta ospakizun garai honetan ere gizarteak euskal presoen eskubideen aldeko aldarria presente izan dezan eskatu zuten; eta, horrez gain, ostiraletako enkarteladetan parte hartzeko eta euskal preso eta iheslarien etxeratzea aldarrikatzen duen banderola ere agerrarazteko eskatu zuten elkarteko kideek.\nEgun, 700dik gora dira Estatu espainoleko eta frantseseko espetxeetan sakabanatuta dauden euskal presoak, eta horietatik 108 nafarrak dira, �beraien herritik, senide eta lagunengandik ehunka kilometrora urrunduta, mendekuan eta gorrotoan oinarritutako espetxe politika pairatuz�. Hala, sakabanaketaren politika martxan jarri zenetik hogei urte baino gehiago igaro direla gogora ekarri zuten.\nPresoen egoera larria dela onartu arren, Euskal Herriak bizi duen une politikoan urratsak ematen jarraitzeko indartsu daudela onartu zuten senide eta lagunek.\nLehenik eta behin, euskal presoak etxeratzeko eskatu zuten, eta zigorra beteta dutenak eta zigorraren hiru laurdenak espetxean eman dituzten presoak kaleratzeko exijitu zuten, �biziarteko zigorraren doktrina indargabetzeko garaia� dela aldarrikatuta. Gaixotasun larriak dituztenak aske uztea eta bakartzea amaiaraztea ere eskatu zuen.\nOstiralero 20.00etan Iru�eko Sarasate pasealekuan egiten duten enkarteladaz gain, nabarmendu zuten hileroko azken ostiraletan salaketa eta aldarri- kapena egitetik harago, elkartasun dinamika jarri dutela martxan, Euskal Herriko eragile, elkarte, sektore eta mugimenduei gai honen inguruan ahotsa eman nahian. Erantzuna ona izan dela ikusita, bide hori lantzen jarraituko dute.\nAzkenik, uztailaren 3an Iru- �ean Egin Dezagun Bidea ekimenak deitutako manifestazioarekin bat egin du Etxeratek.


Indarrean dagoen legedia jarraituz, Interneteko www.zergoxo.com domeinua eta www.zergoxo.com Zergoxo (72487865-F) enpresaren titulartasunekoak direla ezagutarazten dizugu. Zergoxoren egoitzaren helbidea Erratzu poligonoa 240 pabilloia 20130 Urnieta (Gipuzkoa) da, bertako telefono zenbakia 943 59 01 92 da eta posta elektronikoko helbidea, aldiz, moc.oxogrez@ofni .\nwww.zergoxo.com Zergoxoren titulartasuneko webgunea da. Erabiltzaileak beren borondatez sartzen dira webgunean. Webgunean sartzen denak eta nabigatzen duenak lege oharrak, baldintzak eta zehaztapenak onartzen eta ezagutzen dituela ematen du aditzera. Erabiltzaileak ez du web honetako informazioa legez kontra erabiliko, eta ez du webeko sistema informatikoak kaltetuko edo aldatuko dituen ekintzarik burutuko. Debekatuta dago faltsuak diren edo zuzenak ez diren eta gainontzeko erabiltzaileak okerbidean jar ditzaketen edukiak sartzea eta jakinaraztea. Zergoxok ahalegin guztia egiten du webgunean argitaratzen diren edukietan akatsik egon ez dadin, eta horiek edozein unetan aldatzeko ahalmena du. Zergoxok ez du batere erantzukizunik izango webeko informazioan egon litezkeen akatsengatik edo ez-aipatzeengatik. Erabiltzaileak bakarrik du webgunean sartzearen eta edukia erabiltzearen gaineko erantzukizuna. Zergoxok ez du inolako erantzukizunik izango weba edo bere edukiak erabiltzean sor litezkeen ondorio edo kalteen gainean, kalte informatikoak eragitea eta birusak sartzea barne. Zergoxok egoki irizten dionean, eta araudiko aldaketetara egokitzeko, egin ahal izango ditu aldaketak lege ohar honetan. Aldaketa horiek webgunean argitaratu orduko izango dira baliozko. Zergoxok bere esku dauden baliabideak erabiliko ditu erabiltzaileen pribatutasuna gordetzeko eta datuak babesteko politikan izandako aldaketak ezagutarazteko.\nZergoxok Internetek dituen arriskuez jakitun da, bereziki haurrentzat. Hori dela eta, bere esku dagoen guztia egiten du adingabeek Interneten segurtasunez ibiltzeko aukera izan dezaten. Zergoxok haurren guraso eta tutoreei adingabeen on line jarduerak zaintzeak duen garrantzia ikusarazi nahi die; haurrei nabigatzen irakastea eta bai beraien bai guraso edo tutoreen izaera pertsonaleko datuak emateak dakartzan arriskuez ohartaraztea funtsezkoa da. Adingabe batek webgunean izena emateko, izapideak amak/aitak/tutoreak egin beharko du. Izena ematerakoan, beren kargu dauden adingabeak webgunean egiten dituzten jardueren erantzule bakar direla onartuko dute. Tutoreek beren ardurapean dauden adingabeen kontuak administratu beharko dituzte eta horietarako sarbidea izango dute eta/edo adingabeek egindako aldaketak onartu ahal izango dituzte.\nWebgunearen gaineko jabetza eskubidea, baita bertako orrialdeen, pantailen, informazioaren, itxuraren, diseinuaren, produktuen eta zerbitzuen gainekoa ere, Zergoxorena da, besterik adierazi ezean. www.zergoxo.com atarira sartzeak edo bertan nabigatzeak ez du esan nahi Zergoxok bere jabetza intelektualaren eta industrialaren eskubideei erabat edo partzialki uko egin dienik, transmititu egin dituenik edota baimena eman duenik erabiltzaileek euren xede pertsonalerako erabil ditzaten. Lan hauek baimenik gabe erreproduzituz, banatuz, merkaturatuz edota eraldatuz gero, urratu egingo lirateke Zergoxoren jabego intelektualaren eskubideak. Erabiltzaileak webgunearen titulartasuna kaltetu dezakeen inolako jarduerarik ez duela egingo hitz ematen du. Webgune honetako informazioa baimenik gabe erabiltzean, eta titularren jabetza intelektualaren eta industrialaren eskubideak urratzean, legez dagozkion akzioak gauzatu ahal izango ditu erakundeak, eta, hala dagokionean, zigorrak ere aplikatu ahal izango dira.\nIzaera Pertsonaleko Datuen Babeserako araudia betez, erabiltzaileei jakinarazten zaie posta elektroniko bidez, web galdetegien bitartez edota webgune honetan ezarritako beste edozein bitarteko erabiliz emandako datu pertsonal guztiak Zergoxoko fitxategietan gordeko direla erabiltzaileekin harremanetan jarri ahal izateko eta egindako kontsulta edo eskaerei erantzuteko. Erabiltzaileen datu pertsonalak era konfidentzialean baliatuko dira. Zergoxok Izaera Pertsonaleko Datuen Babeserako indarreko legedia betetzen du eta Datuak Babesteko Espainiako Agentziaren Erregistro Nagusian inskribatuta dago. Web honen bitartez informazioa bidaltzeak datuak deskribatu bezala erabili ahal izateko baimena ematea esan nahi du ezinbestean.\nZergoxok zure datu pertsonalen segurtasuna bermatzeko eta horien aldaketak, galera, edo baimenik gabeko erabilera saihesteko beharrezkoak diren antolaketa eta teknika esparruko segurtasun neurriak hartuko ditu, aintzat hartuta egungo teknologiaren maila, bildutako datuen izaera eta dituzten arriskuak, izan gizakiak, ingurune fisikoak zein naturak eragindakoak, betiere izaera pertsonaleko datuak gordetzen dituzten fitxategien segurtasun neurriak arautzen dituen indarreko legedia jarraituz, bereziki Datuen Babeserako Lege Organikoa eta bere garapen araudia. Hori bai, erabiltzaileei informatikako segurtasun neurriak gaindiezinak ez direla jakinarazten zaie; alegia, legez kanpoko esku hartzeetatik edo esku hartze bidegabeetatik erabat salbu egoterik ez dagoela eta, horrelakorik gertatuz gero, Zergoxok ez duela horren ardurarik izango.\nDatuetara sartzeko eta datuak zuzendu, ezeztatu eta ukatzeko eskubidea gauzatu ahal izango du erabiltzaileak Zergoxorekin kontaktuan jarriz, Erratzu poligonoa 240 pabilloia 20130 Urnieta (Gipuzkoa) helbidean, 943 59 01 92 telefono zenbakian edo moc.oxogrez@ofni posta elektronikoko helbidean. Eskaerak interesdunaren NANaren fotokopia izan behar du atxikita. Eskaera ordezkari legal gisa eginez gero, NANaren fotokopiaz gain, ordezkaritza hori frogatzeko beharrezko agiria ere aurkeztu beharko da.\nZergoxoko webguneak cookieak erabiltzen ditu nabigazioa erraztu eta hobetzeko helburuarekin. Cookie bat web zerbitzariak erabiltzailearen disko gogorrean utz dezakeen testu artxibo bat da; helburua erabiltzailea berriz ere konektatzen denean identifikatu ahal izatea da. Zergoxoko webguneak berak sortutako cookieak bakarrik irakurriko ditu. Zergoxok erabilitako cookieak bakarrik erabiltzaile eta ordenagailu jakin bati lotzen zaizkio, eta ez dute izaera pertsonaleko beste datu batzuetan sartzeko aukera ematen. Nabigatzaile gehienek era automatikoan onartzen dute cookien erabilpena, baina erabiltzaileak nabigatzailea konfigura dezake cookie bat jasotzen duenean ordenagailu pantailan mezu bat jaso eta cookie hori bere disko gogorrean instalatzea eragozteko. Ahalik eta zerbitzu onena emateko eta erabilera errazteko asmoz, www.zergoxo.com webguneak IP helbidea erregistratu egiten du. Horrela bisitatutako orrien kopurua, bisita kopurua eta bisitarien jarduera eta erabilera maiztasuna zenbatu ahal izateko.\nZergoxok pribatutasun politika bere irizpideen, lege aldaketen edo jurisprudentzia aldaketen arabera aldatzeko eskubidea du. Zergoxok aldaketaren bat sartzen badu, webgune honetan bertan argitaratuko du testu berria, erabiltzaileak horren berri izan dezan. Nolanahi ere, webgunera sartzen diren unean indarrean zeuden arauek zuzenduko dute erabiltzaileekin izango den harremana. Hori dela eta, Zergoxok pribatutasun politika aldian behin kontsultatzea gomendatzen du.\n© Copyright 2021 Zergoxo banaketak


Lan uzte deialdia dela-eta Elgetako udal zerbitzuak itxita egongo dira 11:00etatik aurrera - Elgeta - Goiena.eus\nLan uzte deialdia dela-eta Elgetako udal zerbitzuak itxita egongo dira 11:00etatik aurrera\nLarraitz Zeberio Lekuona 2018-02-28 09:54\nElgetako udaletxea, gaur.\nELA eta LAB sindikatuek EAEko udal eta foru aldundietako langileak lanuztea egitera deitu dituzte gaurko, otsailak 28, 11:00etatik 15:00etara eta 15:00etatik 19:00etara. Elgetako udal langileek bat egin dute deialdiarekin eta ordutegi horretan udaletxeko zerbitzuak etenda egongo direla jakinarazi dute.\nPubliko egindako ohar baten bidez Elgetako udal langileek jakinarazten dute lan uztea egiten dutela udal langileen lan baldintzen alde, enpleguaren defentsan, zerbitzu publikoen indartzearen alde eta Udalhitz hitzarmen kolektibo berri baten alde.\n"Zehazki hauek dira aldarrikapenak: zerbitzu publikoak garatu, suntsitutako enplegu publikoa berreskuratu eta egonkortu —behin-behinekotasuna %6tik behera—, negoziazio kolektiborako eskubidea berreskuratu, galdutako eskubideak eta eros-ahalmena berreskuratu, hitzarmenak bete, ofentsibako negoziazio kolektiboak aktibatu instituzioetan", adierazi dute.


Asel Luzarraga errudun jo dute Txilen – Asel terrorista? Mesedez!\nEz dago iruzkinikAsel Luzarraga errudun jo dute Txilen sarreran\nLaster zortzi hilabete beteko dira Txileko Fiskaltzaren aginduz Asel Luzarraga euskal filologo, irakasle, musikari, idazle eta aktibista atxilotu zutenetik. Lehergailuak ipinita terrorismo ekintzak burutu izana egozten diote, baina denbora honetan guztian bere senideek, lagunek eta abokatuak lan handia egin dute Luzarragaren benetako izaera ezagutzera emateko: “Txiletar Estatuaren estrategiaren biktima da Asel, Maputxeen Txileko jatorrizko herria alde lan egiten duen oro kriminalizatzen baitute”.\n2009ko abendu amaiera hartatik hona Aselen aldeko mugimenduak azken honen askatasuneranzko hainbat urrats egin ditu: lehendabizi espetxetik atera eta etxeko atxiloaldia lortu zuten, ondoren kalera ateratzeko baimena eskuratu zuten eta, azkenik, kalean egoteko baimen ordu horiek luzatzea ere erdietsi dute. Epaiketari begira, bestalde, argi eta garbi adierazia dute haren ingurukoek ez dutela errugabetasuna ez den bestelako sententziarik onartuko, “ez baitago beste biderik deliturik egin ez duen inorentzat”. Gainera, Txiletar Justiziaren atzean “mamu Pinotxetistak” ote dauden ala ez frogatuko omen da epaiketa honetan.\nGertatzen ari den guztiari bere alde ona ikusteko gai dira Asel eta bere ingurukoak. Izan ere, “Maputxeen mezua zabaltzen duenaren ahotsa isildu nahi bazuten ere, guztiz kontrakoa lortu dute; Aselen egoerarekin batera Maputxeena ere ezagutzera ematea lortu dugu”.\n← Asel Luzarraga euskal idazlearen aurkako epaiketa hasi da Txilen → Erruduntzat jo du Temucon Txileko Justiziak Asel Luzarraga euskal idazlea; zigorra asteartean argituko du


kritiken hemeroteka » Eleak eta beleak\n« Zapiain eta ziminoa | Epaile maiteok »\nEleak eta beleak / Izaskun Gracia / Arabako Foru Aldundia, 2007\nEleak eta beleak Jon Kortazar / El País, 2008-05-19\nIzaskun Gracia (Bilbo, 1977) Madrilen bizi den euskal poeta gaztea dugu. 2007ko irailean Europako sei herritan zabaldu zen Odysée du Danube kultura-proiektuko partaidea izan da. Elena Medelekin batera, —izena aipatzea estetika aipamena egitea da—, Transgeneración 1.0, Encuentro de jóvenes poetas ekitaldian parte hartu du, eta oraintxe ezagutu dut Eleak eta beleak argitara eman duen liburua, 2006. urteko Ernestina de Champourcin olerti sariaren irabazlea.\nEgile plazaratu berrien kalitatezko aitaponteko bihurtzen ari den Harkaitz Canoren sarrera interesgarria du liburuak.\nBarne munduaren deskribapenean oinarrituriko poesia idazten du Izaskun Graciak (“barruko irudiak hitz bihurtzea gero eta zailago egiten zait”, 13. or.) eta zentzu horretatik badu Alemaniako espresionismoaren hondarrik bere lanean: “geu ez garen ehunez jositako sareak inguratuta”. Jorge Oteizaren aipu argigarria dakar liburuak bere atarian: “Vivo tan despacio / que no sé si soy yo mismo”. Barne munduaren esplorazioan astiro-astiro murgildu da egilea. Agian, bere idazkeraren ezaugarririk nagusiena zera liteke: joera espresionista hori esaldiaren sinpletasunarekin lotzen duela.\nBarne murgilketa horrek badu maitasun hizketaldiaren ñabardurarik. Gertatzen da, baina, mugimendua ez dela geldoa, kontraesanez betea agertzen da maiz: “Hain denbora luzea pasatu eta gero / erantzun guztiak dauzkagulako ustean gaude / baina itaun asko daude adarretatik eskegita oraindik / eta barruan erretzen zaigu horien pisua / elkar ezagutzen ez dugun horiek nortzuk diren jakiteke” (32. or.). Aipatu dugun poema horren antzekoak dira Izaskun Graciak idazten dituenak: zalantza nagusi bihurturik, balantzaka egiaren eta ustearen artean, minaren mugak adierazi nahiz.\nIdentitate konplexu baten bila abiaturik, zalantzetan aurkitzen ditu bidea eta izaera: “Egiten dudanagatik gorrotatzen dut nire burua /…/ zeharo galdu nahi izango banu bezala / bakardadea daukat erabakia eta zigorra” (31. or.), eta sentimendua beti nahasten da gazi-gozoarekin, erraietan bildurik dagoen ezinegonarekin.